Cīrulis Gunārs

Imermanis Anatols

24-25 neatgriežas

24-25 NEATGRIEŽAS

G. CĪRULIS A. IMERMANIS

Migla. Tā ietin namus, sētas, stabus, aprij retos gājējus. No biezajiem vāliem iznirst divas blāvas acis — pa ielu brauc taksometrs. Starmešu gaismas kūļi apraujas turpat riteņu priekšā. Kāds vīrietis paceļ roku, bet mašīna neapstājas. Tā slīd tālāk pa ielām, kuras nemaz vairs nevar pazīt. Kā milzīga gaiša ēna aizšķind tramvajs, kaut kur blakām tarkšķ neredzami motocikli. Pilsēta atrodas miglas varā.

Pie nama sienas spokaini blāzmo reklāmas neona burti. Taksometrs palēnina gailu, tad apstājas pie kafejnīcas. Šoferis Leons Purvītis izkāpj, ar cimdotu roku rupigi aizslēdz mašīnu un apiet tai apkārt, it ka gribēdams pārliecināties, vai viss ir kārtība. Spuldzītes gaismā var salasīt taksometra numuru:

24-25 LAK.

Palūkojies rokas pulksteni, Purvītis atver kafejnīcas durvis.

* * *

Uz galdiņiem silti vizmo zemas lampas, ar saviem atspulgiem izraibinādamas griestus un gaumīgi krāsotās sienas. Šādos vakaros kafejnīca liekas divkārt mājīga. Laikam tāpēc te saņācis tik daudz apmeklētāju. Orķestris patlaban pārtraucis spēli, un var redzēt, ka tikai pie diviem galdiņiem ir brīvi krēsli. Viens no otra atdalīti ar dekoratīvu starpsienu, šie galdiņi tūdaļ saista ienācēja uzmanību. Pie katra no tiem sēž jauna, glīta meitene un, acīm redzot, kādu gaida.

Bet ar to arī izbeidzas šo meiteņu līdzība. Irēne, apmēram divdesmit gadu veca gaišmate, ir ģērbusies uzsvērti moderni. Viņa apsēdusies tuvāk dejas grīdai un dzīvi vēro notikumus zālē.

Turpretim Māra, liekas, pat neievēro apkārtni. Smagās domās iegrimusi, viņa laiku pa laikam pieglauž cirtainos kastaņbrūnos matus, it kā gaiņādama kaut kādas nepatīkamas atmiņas. Augstā piere ir rūpju nomākta, acīs — paskumja izteiksme.

Un tomēr meitene izskatās tik pievilcīga, ka Purvītis brīdi pakavējas pie ieejas, lai atzinīgi viņu aplūkotu. Iespējams, ka Purvītis to dara, lai pats izpelnītos glaimojošus skatienus. Un tiešām, trīsdesmit gadu vecā šofera kalsnā seja ar gaišajām ūsiņām, staltais sportista augums modina sieviešu interesi. Purvītis lēnām novelk cimdus un nevīžīgi iebāž tos ziemišķādas jakas krūšu kabatā.

Pie Irēnes galda Purvītis pienāk gandrīz vienlaikus ar pusmūža vīrieti, kas aicina meiteni dejot.

— Mana draudzene ar svešiem vīriešiem nedejo, — Purvīša balss ir pieklājīga, bet noleikta. Apsēdies pie galdiņa, viņš uzsauc viesmīlei: — Kā parasti! Ar pirmo kosmisko!

Skaļais sauciens izrauj Māru no pārdomām. Viņa tver pēc konjaka glāzītes, bet tā ir tukša. Māra sniedzas pēc tās, kas atrodas blakām otrai kafijas tasītei.

— Kādas bēdas tu slīcini?

Tikai tagad Māra pamana, ka pie galdiņa nostājies viņas draugs — ārsts Imants Herberts. Viņš tērpies sevišķi eleganti — svītrains, moderni pašūts uzvalks, balts krekls, rūpīgi sasiets kaklasaites mezgls. Arī enerģiskajā sejā jūtams svaigums un uzņēmība. Vienīgi tumši zilajās acīs samanāms nogurums.

— Imant! — Māra priecīgi pieceļas. Vislabprātāk viņa meslos draugam ap kaklu. Bet kafejnīca nav īstā vieta, kur izrādīt jūtas. Laikam tāpēc viņa, puiciski pakratījusi drauga roku, tūdaļ apsēstas un aicina:

— Nu stāsti, ka tev gāja pa Vīni!

— Un tev pa Rīgu?

Māra sadrūmst:

— Slikti. Man piedāvā paaugstinājumu…

— Tad jau jāapsveic, — Herberts savelk noslēpumainu seju, izņem no kabatas mazu sainīti un iztin no tā ziloņkaula figūriņu. Tas ir resns, smaidīgs Buda ar pieciem tikpat smaidīgiem bērniem uz rokām. — Dzīvē jāmācās no labiem paraugiem.

— Skaisti! — karsta pateicības un prieka šalts ieplūst Mārai vaigos. Tātad draugs arī kongresa laikā domājis par viņu, atradis brīvu mirkli, lai nopirktu dāvanu! — Ziloņkauls! Tas taču ļoti dārgs! Man tikai nepatīk, ka tu manis dēļ tā tērējies.

— Nebēdā! — Herberts pasmaida. — Kā topošs miljonārs varu to atļauties… — Redzēdams, ka Māra neapmierināti saviebjas, viņš piebilst: — Pēc kāzām es tev visu izstāstīšu.

— Man šodien prāts nenesas uz jokiem, — Māra atvairās. — Mani grib pārcelt par arhīva priekšnieci, — apskatīdama figūriņu, Māra nejauši nolauž tai vienu no galviņām. — Tas droši vien ir simboliski, — viņa saka, ar karoti izzvejodama galviņu no kafijas tases. — Piecus gadus esmu studējusi, lai kļūtu par izmeklētāju. Vai tiešām man tāda galva, ka deru tikai, lai slaucītu putekļus no veciem aktu vākiem?

Herberts pievāc figūriņu un nolūzušo galviņu. Sabāzis visu kabatā, viņš pasmaida:

— Manā laboratorijā salīmēs tā, ka plīsumu nemaz neredzēs …Neņem to pie sirds!

— Dzīvē notiek tādas nelaimes, kur pat tava līme nelīdz. Izdarīju vienu vienīgu kļūdu, un priekšniecība jau uzskata, ka es neesot piemērota darbam milicijā,— Māra skumji pagroza tukšo glāzīti.

— Divus konjakus! — Herberts pasūta viesmīlei. — Kad sēdēsi pie stūres, tev arī šis prieks būs liegts, — viņš saka Mārai. — Vai dabūji šofera tiesības?

— Ja gribi redzēt mana stulbuma pieminekli, atnāc uz Krastmalas ielu 1! Musu «Volga» joprojām stāv pagalmā zem brezenta…

— Nekas, kāzu ceļojumā dosimies ar manu mašīnu. Ja nekas nemisēsies, nākamgad noteikti pirkšu…

Māra pasmaida, viņa to uztvērusi kā kārtējo joku.

— Vai tu beidzot pastāstīsi, kādas atziņas esi ieguvis ārzemēs?

— Ka čarlstons nav nemaz tik peļama deja, — Herberts pieceļas un uzlūdz Māru. Var manīt, ka viņš neparko nevēlas ielaisties nopietnā sarunā.

Mūziķi jau atkal ir savās vietās un patlaban atskaņo jautru melodiju. Sekodams Mārai uz dejas grīdu, Herberts ierauga Irēni un, draudzenei nemanot, sveicina to.

Pie Irēnes un Purvīša galdiņa pienācis Mežulis. Tas ir pajauns vīrietis ar gludiem matiem un gludiem, neizteiksmīgiem sejas pantiem. Ari apģērbā nav nekādas individualitātes. Runājot viņš tur zobos papirosu ar raksturīgi ielocītu iemuti.

— Ieraudzīju ārā tavu mašīnu, — Mežulis saka. — Nolēmu iegriezties.

— Ja tava sieva zinātu… — Purvītis pasmīn.

— Sievu atstāj mierā!… — Mežulis brīdinoši saka un saspiež pelnutraukā līdz pusei izsmēķēto papirosu. Pēc tam viņš tūdaļ izvelk no «Belomora» paciņas jaunu, ko ar ierastu kustību tāpat ieloka.

— Zinu, zinu, tā ir vislabākā, vis…

— Izbeidz, Leon! — Irēne pārtrauc. — Mežuļa sieva ir slimnīcā.

Šai mirklī Irēni atkal uzaicina dejot — šoreiz tas ir jauns, simpātisks vīrietis. Viņa pakrata galvu, bet negaidīti iejaucas Purvītis:

— Ej vien!

Irēne pieceļas un iet dejot. It kā to vien gaidījis, Mežulis izņem no kabatas slēdzeni un pasniedz Purvītim:

— Kārtībā!

Purvītis ar neveiklu kustību nomet Irēnes somiņu. Paiet labs brīdis, kamēr viņš to zem galda sameklē.

— Vai uz dakteri var paļauties? — jautā Mežulis.

— Viņš nav muļķis.

Mūzika beigusies. Daži pāri aplaudē, cerēdami panākt turpinājumu, bet Herberts stāv kā stāvējis, un var redzēt, ka domās viņš atrodas tālu projām. Māra ar liegu kustibu paņem Herberta roku savējā un ved viņu atpakaļ pie galdiņa:

— Mīļais, par ko tu domā?

— Par to, ka dzīvē nav ceļu atpakaļ… Šoreiz uz spēles…

Bet Māra negrib vairs klausīties. Viņi nav tikušies gandrīz veselu mēnesi, vismaz divdesmit dienu. Kāpēc sabojāt jauko vakaru?

— Kas mums par nolādētu raksturu, ka pat uzjautrināties vairs neprotam? — viņa iesaucas.

— Kā būtu, ja mēs aizietu uz kino? — Herberts pēkšņi piedāvā.

Arī no blakusgaldiņa ļaudis pošas projām. Paskatījies pulkstenī, Purvītis saka:

— Laiks!

Viņi saskandina. Bet dzer tikai Irēne. Vīrieši noliek

savas glāzes neiztukšotas.

* * *

Ģērbies spīdīgā melnā lietusmētelī, Mežulis stāv tālruņa automata būdā un, pacēlis klausuli, saka:

— Man, lūdzu, doktoru Herbertu!

Kafejnīcas šveicars apstaigā galdiņus, šad tad apstādamies un sazvērnieka balsī kaut ko jautādams apmeklētājiem. Beidzot viņš pienāk pie Purvīša galdiņa:

— Vai te būtu tāds doktors Herberts?

Irēne norāda uz Herbertu, kas patlaban dejo ar Māru. Šveicars pieiet klāt, bet traucēt neuzdrīkstas — viņi dejo tik aizrautīgi, ka liekas aizmirsuši visu apkārtni. Taču pienākums paliek pienākums. Šveicars ieklepojas un uzliek roku Herbertam uz pleca:

— Piedodiet, jūs sauc pie tālruņa!

… Kad Herberts atgriežas pie galdiņa, viņam jau lietusmētelis mugurā.

— Mīļā Māra, nedusmo! — viņš saka. — Uz kino iesim rīt. Zvanīja no ambulances, mani steidzami izsauc.

* * *

Tikmēr migla sabiezējusi vēl vairāk. Purvītis, kas kopā ar Irēni iznācis ārā, velti meklē savu mašīnu stāvvietā. Paskrējis pa kreisi, pa labi, viņš pārliecinās, ka tā pazudusi.

— Nozagta! — Purvītis kliedz un metas atpakaļ kafejnīcas ģērbtuvē. — Šveicar, manas mašīnas vairs nav!

Māra, kurai garderobiste patlaban sniedz mēteli, strauji pagriežas. Lūk, izdevība iejaukties un pierādīt sev, priekšniecībai, visai pasaulei, ka viņa tomēr kaut ko jēdz milicijas darbā. Kāda necerēta veiksme, ka šī mašīna nozagta tieši viņas deguna priekšā! Kāda laime, ka izjucis kinoteātra apmeklējums! Tagad viņa būs pirmā, kas nopratinās cietušo un lieciniekus, pirmā, kas apskatīs notikuma vietu, viņai būs visi trumpji rokā! Jārīkojas nekavējoties, tā sakot, uz karstām pēdām.

Māra piesteidzas pie Purvīša un, izņēmusi no somiņas milicijas apliecību, gandrīz vai gavilēdama, sauc:

— Parādiet, parādiet man!

— Ko tad nu vairs lai rādu? Tukšu vietu? — Purvītis īgni atcērt.

— Daba neatzīst tukšumu. Es atradīšu jūsu mašīnu,— Māra dedzīgi sola.

Purvītis parausta plecus un rāda ceļu. Pametusi mēteli uz garderobes letes, Māra izsteidzas ārā. Viņai seko Irēne, šveicars, pat garderobiste. Arā nelielo grupu tūdaļ ielenc ziņkārīgi gājēji.

— Kas te noticis? — kāds vaicā tādā balsī, it kā lietas noskaidrošana ietilptu viņa kompetencē.

— Mana mašīna nozagta! — Purvītis arvien vēl nespēj samierināties.

Spīdinādama kabatas lalerniņu, Māra pārmeklē asfaltu. Gaismas lokā iekļūst līdz pusei izsmēķēts papiross ar raksturīgi ielocītu iemuti. Steigdamies sniegt Mārai paskaidrojumus, Purvītis tam uzmin ar kāju.

— Mašīnas numurs bija 24-25 LAK, — viņš saka.

— Jāzvana uz miliciju, — atkal iejaucas pirmītējais runātājs. — Kamēr vēl nav izvesta no pilsētas.

— Tādā miglā tālu nevar aizskriet, — Māras balsī skan apvainojums. — Manuprāt, vispirms jāpārmeklē tuvākās ielas.

* * *

Šai laikā taksometrs 24-25 LAK stāv pie dzelzceļa pārbrauktuves un ar valdonīgiem signāliem prasa ceļu. Zvanam skanot, šķērskoks lēnām paceļas. Mašīna uzņem gaitu un trauc tālāk.

Miglā neskaidri iezīmējas augsti vārti, virs kuriem tikko manāmi šūpojas spēcīga spuldze. Bet pašlaik tās gaisma tik blāva, ka var salasīt vienīgi burtus «... OSTA».

Taksometrs nobremzē vārtu priekšā. Gandrīz tai pašā mirklī atsprāgst durtiņas un no mašīnas steidzīgi izkāpj Herberts. Viņš uzrāda sardzei caurlaidi un pazūd miglā, kur kauc kāda kuģa sirēna.

Taksometrs tikmēr jau devies atceļā.

* * *

Pirms ieiet kabinetā, ko majors Grigasts uzskata par savām otrām mājām, viņš rūpīgi notīra kājas. Atvēris durvis, pārlaiž, apmierinātu skatienu telpai. Viss atrodas ierastajās vietās — gan seifs, gan rakstāmgalds ar cieto atzveltnes krēslu pašam un diviem vienkāršiem krēsliem apmeklētājiem.

Majors noņem formas cepuri, pakar, tad pamana, ka tā uzkārta iešķībi, un pagriež taisni. Uzlicis mēteli uz pakaramā, viņš to kārtības labad aizpogā. Tagad var apsēsties. Viņa masīvais stāvs aizpilda visu atzveltnes krēslu. Brīdi viņš sēž nekustīgi un, sakopodams domas, it kā saplūst ar istabu, kur viss liekas viņam pieskaņots un pakļauts. Grigasts parlapo avīzi. Tad noceļ tālruņa klausuli:

— Pastu!

Majors izņem no kabatas palielināmo stiklu un mazas šķērītes, noliek sev priekšā un pacietīgi gaida.

Pastu atnes vecākais leitnants Kļimovs. Viņš tikai nesen pārnācis no armijas, militārā stāja izpaužas gan kustībās, gan runas veidā. Apstājies dienesta priekšrakstos paredzētajā atstatumā, Kļimovs skaļi ziņo:

— Biedri major, vecākais leitnants Kļimovs ieradies! Pasts!

Grigasts sarauc uzacis:

— To es pats redzu… Paldies, varat iet! — Grigasts ķeras pie vēstulēm.

— Biedri major, atļausiet ziņot! Priekšnieks sagatavojis pavēli par leitnantes Māras Lejas pārcelšanu uz ministrijas arhīvu!

— Pasakiet viņam… Nekas, gan es pats to nokārtošu… — pamanījis, ka Kļimovs joprojām netaisās iet, Grigasts noliek vēstules atpakaļ un nepacietīgi vaicā: — Nu, kas vēl uz sirds?

— Es gribēju… par sodu izcietušo Viktoru Vītolu… Lūdz iekārtot darbā par krāsotāju, — vecākā leitnanta balsī vairs nav ne vēsts no pirmītējā brašuma un noteiktības.

— Un? — Grigasts viņu mudina.

— Trīz reizes sodīts… Tiešām nezinu… — Kļimovs šaubās.

Grigasts norāda uz avīzi:

— Vai lasījāt?

— Tieši tā! Amerikā ierosina visus kalpotājus pārbaudīt ar melu detektora palīdzību.

— Nu lūk! — Grigasts pamāj. — Tur katru cilvēku uzskata par potenciālu noziedznieku. Mēs turpretī… Redziet, Kļimov, mūsu apstākļos noziedzība ir slimība. Vai jūs ticat, ka Vītols sāk atveseļoties?

— Zināmā mērā gan…

— Tad iekārtojiet darbā! Tas ir mūsu pienākums.

— Tieši tā! Iekārtot darbā! — Kļimovs noskalda, priecādamies, ka priekšnieks palīdzējis viņam atbrīvoties no šaubām.

— Un atnesiet rakstāmmašīnu!

Majors sāk ar šķērītēm izgriezt no aploksnēm pastmarkas. Šo viņa iemīļoto nodarbību pārtrauc Kļimovs, kas ienes rakstāmmašīnu. Nespēdams turēties pretī kārdinājumam, Grigasts pieceļas un ar diviem pirkstiem mēģina rakstīt. Bet nekas prātīgs viņam neiznāk — sviras aizķeras, kariete ar griezīgu čirkstoņu pārlec pār vairākām burtu vietām.

— Jūs nospiedāt nepareizo kloķi, — saka Kļimovs.

— Vai tad jūs protat? — Grigasts norāda uz rakstāmmašīnu.

— Nebūt ne, biedri major!

— Tā jau es domāju.

Palicis viens, Grigasts uzmet mašīnai niknu skatienu un noglabā izgrieztās markas īpašā kārbiņā. Tad viņš ar šķērītēm pārgriež cigareti, vienu pusi noliek atpakaļ etvijā, otru iebāž iemutī. Paskatās pulkstenī un aizsmēķē. Atkal paskatās pulkstenī, neapmierināts sarauc pieri, palūkojas uz durvīm.

Tās atveras. Uz sliekšņa stāv Māra milicijas leitnantes tērpā.

— Labrīt! — viņa saka.

— Jūs nokavējāt divas minūtes.

— Piedodiet, biedri major, trīs minūtes…

Grigasts izliekas nedzirdējis vīzdegunīgo atbildi.

— Sēdieties…

Māra grasās apsēsties galda otrā pusē, bet majors vēl nav pabeidzis teikumu.

— …pie rakstāmmašīnas! — viņš turpina. — Gatava? Rakstiet: «Pilsonim L. Purvītim. Sakarā ar nozagto automašīnu 24-25 LAK ierasties milicijas pārvaldē pie majora Grigasta…» Kāpēc jūs nerakstāt? — viņš vaicā, kad taustiņu klaboņa aprāvusies.

— Biedri major, — Māra lūdz, — vai nevarētu šo lietu uzticēt man? Es taču tikpat kā biju klāt! Pati ziņoju milicijas dežurantam.

— Interesanti! Stāstiet pēc kārtas un ar visiem sīkumiem!

— Es sēdēju kafejnīcā… — Māra steigšus sāk stāstīt. — Kopā ar doktoru Herbertu, viņš man atveda no Vīnes brīnum jauku ziloņkaula Budu…

* * *

Milicijas pārvaldes gaitenis liekas nebeidzami garš. Aiz tā sienām visur valda parastā rosība — zvana tālruņi, klab rakstāmmašīnas, skan valodas. Garām steidzas darbinieki ar aktu vākiem.

— Ielaušanās?… Tūlīt izbrauks operatīvā grupa! — aiz durvīm saka enerģiska balss.

Pie vaļēja loga stāv vairāki milicijas darbinieki un pīpēdami pārspriež kādu šaha partiju. Apcietinātais, ko ved uz nopratināšanu, kāri raugās uz kūpošajiem papirosiem.

Iepretim otrām durvīm uz sola sēž raudoša meitene. Liels vilku sugas suns, ko pavadā tur melnīgsnējs seržants, apstājas, apošņā meiteni, tad dodas tālāk. Meitene pat nepakustas.

Pēkšņi durvis atveras.

— Tevi atbrīvoja! — līksmā izbrīnā meitene steidzas pretī iznācējam.

Puisis pamāj ar galvu. Viņa sejā atspoguļojas gan vainas apziņa, gan prieks, gan cieša apņēmība…

— Es teicu, ka nekad vairs…

Atveras citas durvis. Pa tām iznāk sīks, kustīgs sirmgalvis — Farmaceitiskā institūta direktora vietnieks, medicīnas doktors Landovskis. Viņu pavada milicijas pulkvedis.

— Uz šo pusi, lūdzu! — pulkvedis laipni aizrāda profesoram, kas pagriezies nepareizā virzienā.

— Vai jūs saprotat?… — profesors uztraukti žestikulē.

— Esiet bez rūpēm! — pulkvedis viņu mierina.

— Ministrs man zvanīja.

— Nē, jūs nekā nesaprotat, — profesors uzbildināts turpina. — Vitafāns…

* * *

— Labi! — saka Grigasts, kad Māra pabeigusi savu stāstu. — Budas figūrai jūs nolauzāt galvu, bet savu, cerams, paturējāt uz pieciem… — Viņš izstiepj roku:

— Kur ir tas papiross, ko jūs tur atradāt uz ielas?

— Nepaņēmu, — Māra spiesta atzīties. — Bet tas bija parasts «Belomors», es to labi ievēroju.

— Redzat nu! — Grigasts noplāta rokas. — Un jūs gribat, lai jums uzticētu šo lietu. Ja es nepazītu jūsu tēvu jau kopš tiem laikiem, kad viņš bija mūsu bataljona komisārs, un neticētu, ka no viņa meitas var iznākt lietaskoks, jūs jau šodien sēdētu arhīvā… Bet pagaidām… — viņš novērš skatienu, lai nevajadzētu raudzīties Māras lūdzošajās acīs. — Vārdu sakot, kad būšu drošs, ka šādas kļūdas vairs neatkārtosit…

Pulkveža un profesora ierašanās pārtrauc Grigastu pusteikumā. Viņš pieceļas.

— Major Grigast, jusu nodaļai atbildīgs uzdevums. Mobilizējiet visus spēkus! Profesors Landovskis paskaidros sīkāk, — pulkvedis saka un atkal iziet.

— Šonakt mūsu institūtā nozagts vitafāns! — profesors iesāk bez ievada. — Vai jūs saprotat, ko tas nozīme?!

— Stāstiet! Tikai no paša sākuma un ar visiem sīkumiem.

— Sākumā bija doma par organisko bāzi, — profesors izvelk no kabatas bloknotu un ņemas to pārklāt ar formulām.

— Cik noprotu, tas ir ārstniecisks preparāts?

— Tūlīt paskaidrošu. Kā jau teicu, tas bija tikai sākums…

— Tātad runa ir par jaunu atklājumu? — Grigasts atkal pārtrauc.

— Turklāt par loti svarīgu! Skatieties, ko man šodien par to atrakstījis profesors Lanvēns no Parīzes! — Landovskis nomet uz galda vēstuli. — Viņš uzskata, ka radioaktīvie izotopi… — pildspalva atkal skrien pa bloknota lapu.

Bet Grigasts vairs neklausās profesora paskaidrojumus. Viņš ierauga pastmarku un ar mehānisku kustību izņem no kabatas šķērītes. Pamanījis Māras ironisko skatienu, viņš jūtas divkārt neveikli un tāpēc negaidīti asi jautā:

— Kas mums tur bija?

— «Sakarā ar nozagto automašīnu 24-25 LAK ierasties milicijas pārvaldē pie majora Grigasta…» —Māra lēnām lasa.

Grigasts palūkojas uz Māras rezignēti noliekto galvu, un viņa sejā pavīd kaut kas smaidam līdzīgs:

— Redzat, atkal kļūda! Majors Grigasts nodarbosies ar vitafānu… Rakstiet.: «… pie leitnantes Māras Lejas.» Punkts. Ar priekšnieku šo jautājumu nokārtošu.

Landovskis izplēš bloknota lapu un rāda majoram:

— Šī struktūra…

— Paldies! — saka priecīgi pārsteigtā Māra un izsteidzas no kabineta.

…Pēc divām stundām majora Grigasta rakstāmgalds ir nosēts ar shēmu un formulu aprakstiem. Pats viņš, klausīdamies Landovska zinātniskos komentārus, jutas pagalam nokausēts. Majors ar lielu rūtainu kabatas lakatu noslauka pieri un iedzer ūdeni.

— Biedri profesor, vienu mirkli! — Grigasta balsī skan lūgums. — Laiks ir dārgs. Atļaujiet nolasīt, ko izlobīju no mūsu sarunas.

Profesors apsēstas.

— Naktī uz 8. oktobri Farmaceitiskajā institūtā pa pirmā stāva logu iekļuvuši nezināmi noziedznieki un nozaguši divus tūkstošus septiņus simtus vitafāna ampulu. Vitafāns eksperimentālā ceļā izgatavots klīniskiem izmēģinājumiem. Tas iegūts no retiem augiem, pēc tam aktivizēts atomreaktorā. Tagad medikamenta pārbaude jāatliek vismaz līdz nākamajam rudenim. Domājams, ka zādzībā ieinteresēta kāda ārzemju farmaceitiskā firma… Sakiet, vai tad nepietiktu ar dažām ampulām, lai izpētītu sastāvu? Vai pat ar formulu vien?

— Pilnīgi izslēgts! Redzat, — profesors atkal sniedzas pēc bloknota un pildspalvas.

Majors Grigasts ar draudzīgu kustību aptur profesora roku pusceļā.

— Klausos! — Landovskis pēkšņi pasmaida. — Runāšu ar jums kā ar nespeciālistu. Neviena ārzemju firma nepirks kaķi maisā. Pirms preparātu sāk ražot, jāpārbauda tā iedarbība.

— Skaidrs. Tāpēc nozagtas visas ampulas. Kāda ir to vērtība?

— Vīnē kongresa laikā kāda austriešu firma par patentu piedāvāja divus miljonus.

— Sakiet, biedri profesor, vai vēl kāds zina par šo piedāvājumu?

Profesors pieiet pie loga un brīdi domīgi klusē. Beidzot viņš pagriežas.

— Neatceros, vai doktors Herberts toreiz bija klāt, tiešām neatceros!

* * *

Protams, var nodot pavēsti dežurējošajam milicim un mierīgi gaidīt, kad Purvītis ieradīsies. Nozagtās mašīnas numurs un ārējās pazīmes taču ir izziņotas, autoinspekcija brīdināta. Nekas ļauns nenotiks. Bet Mārai loti negribas salikt rokas klēpī un gaidīt. Kaut vai tāpēc, ka tā butu rīkojies Grigasts.

Nē, nē, nedrīkst zaudēt ne mirkli. Tūlīt pat jādodas uz taksometru parku, vēlreiz jānopratina šoferis, jāievāc atsauksmes, pašai jāiepazīstas ar darba apstākļiem… Pārcilādama prātā visus jautājumus, kurus uzdos Purvītim un viņa biedriem, Māra steidzas mājup. Te viņas domas pavēršas uz citu pusi — jāizlemj, ko vilkt mugurā.

Formas tērpā taksometru parkā rādīties nedrīkst — tas ir skaidrs. Vajadzētu uzvilkt kaut ko svarīgajam gadījumam piemērotu. Pēc dažiem mirkļiem istaba, ko māte rūpīgi uzkopusi, izskatās kā pēc kratīšanas. Cits aiz cita uz tahtas krīt «izbrāķēti» apģērba gabali. Beidzot drēbju viesulis aprimst — Māra izšķīrusies par tumšiem plisētiem svārkiem un gaišu blūzīti, kuras izgriezumā iesien spilgti sarkanu lakatu. Aplūkodama sevi spogulī, meitene iedomājas, cik labi tas saskanēs ar lūpu krāsu, un viņai kļūst tik līksmi, ka gribas svilpot.

Taksometru parks atrodas klusā ieliņā ar nelielām koka mājelēm, tukšiem apbūves gabaliem un latiņu žogiem. Kad Māra ierodas, lielais elektriskais pulkstenis virs vārtiem rāda bez ceturkšņa divpadsmit. Cenzdamās ievērot katru sīkumu (ne jau velti Grigasts sprediķo, ka personiskie novērojumi esot vērtīgāki par jebkuru fotogrāfiju), Māra ieiet ar mašīnām pieblīvētajā pagalmā. Uzraksti «Uzmanību, migla!» «Uzmanību, kailsals!» nav apgaismoti. Ir brīnišķīgi dzidra atvasaras diena, saules stari spoguļojas taksometru lakotajos sānos, izveido mazas žilbinošas varavīksnes ap ūdens strūklām, kuras strādnieki raida pret dubļainajām mašīnām. It kā sasaukdamās ar šīm zaigojošajām strūklām, pa garāžas atvērtajām durvīm izlido autogēna dzirksteles.

Līdz maiņas sākumam atlikušo laiku šoferi izmanto kā nu kurš. Daži pārrunā iepriekšējās dienas notikumus, citi, jau apsēdušies pie stūres, pīpē vai tiesā sviestmaizes. Kādā pagalma stūrī, kur tos nevar ieraudzīt pa kantora logiem, četri vīri, atlaidušies uz tukšām degvielas mucām, sit kārtis.

Māras parādīšanās šoferos rada nedalītu interesi.

Luriņš, švītīgs puisis, kura apģērbs, ieskaitot pat kaklasaiti, šķiet pirkts komisijas veikalā, atzinīgi noklakšķina mēli un nekaunīgi iesaucas:

— Tā tik ir mantiņa!

— Vismaz simt zirgspēku! — sajūsmināts ierēcas cits, pametis motoru, kurā bija rakņājies, un paceļ īkšķi gaisā.

Bet Luriņš jau ir atradis jaunu mērķi zobgalībām.

— Ar krūti, Murjān, ar krūti vajag! — viņš sauc. — Vai tad nezini, kā jābaro bērni?

Tas attiecas uz pajaunu šoferi, kas patlaban sniedz piena pudeli apmēram piecus gadus vecai meitenītei. Abiem ir gaiši mati un zilas acis. Tūlīt redzams, ka meitene atsitusies tēvā.

— Neskaties uz onkuli, Rasmiņ! — Murjāns neapmulst. — Rīt aizvedīšu tevi uz zooloģisko dārzu un parādīšu īstu mērkaķi.

Māra jau grasās paglābties no šiem rupjajiem jokiem kantorī, kad pēkšņi sastingst. Pa atvērtajiem vārtiem iebrauc taksometrs. Vīru pie stūres Māra tūdaļ pazīst — tas ir tas pats, kas iepriekšējā vakarā sēdēja kafejnīcā kopā ar Purvīti un gaišmataino sievieti. Tātad arī viņš ir šoferis un strādā taksometru parkā! Interesanti, interesanti, — kā būtu sacījis Grigasts.

Mežulis izkāpj. Lai paliktu nepamanīta, Māra pagriež viņam muguru un izliekas pētījam goda plāksni. Neuzkrītoši paskatījusies pār plecu, viņa redz, ka Mežulis taisnā ceļā dodas pie Luriņa.

— Vai ir kaut kas? — viņš vaicā.

Luriņš nesteidzas ar atbildi. Viņš lielīgi izņem no krūšu kabatas «Česterfilda» paciņu un ar īkšķi izsit cigareti:

— Var dabūt ananasus… Še, uzpīpē!

Mežulis nicīgi noskatās uz amerikāņu cigareti un tikpat demonstratīvi izvelk no bikšu kabatas saņurcītu «Belomora» paciņu. Abi stāv tikai dažus soļus no Māras, bet, iegrimuši sarunā, neredz viņu. Toties meitene ievēro, ka Mežulis pirms aizsmēķēšanas ieloka iemuti. Tāpat taču bija ielocīts arī tas papiross, kuru viņa pamanīja kafejnīcas priekšā, tai vietā, kur bija stāvējis Purvītim nozagtais taksometrs! Tagad Māra ar divkāršu uzmanību ieklausās sarunā. Un jau nākamie Mežuļa vārdi liekas vairāk nekā aizdomīgi.

— Šovakar var braukt pakaļ, — tas klusi saka Luriņam. — Riepas dabūju.

— Kur? — vaicā Luriņš, mēģinādams uzšķilt uguni ar šķiltavām, kas izskatās kā maza pistole.

— Nav tava darīšana! — Mežulis strupi atcērt. Ar rokas kustību atraidījis šķiltavas, viņš uzrauj sērkociņu, ievelk pirmo dumu un tad mazliet laipnāk piebilst: — Es taču nejautāju, kur tu ņēmi ananasus.

Viņi aiziet. Lai nenodotu sevi, Māra vēl īsu brīdi pakavējas pie goda plāksnes. Par Mežuli jāpainteresējas tuvāk — tas nu būtu skaidrs. Nemaz nevajag izturēt pārbaudījumu auto vadīšanā, lai zinātu, ka diemžēl reizem vieglāk noņemt riepas zagtai mašīnai, nekā nopirkt tās veikalā. Kad Māra jau sataisījusies doties tālāk, viņa pēkšņi pamana uz goda plāksnes Purvīša ģīmetni.

* * *

Māras sarunu biedrs — taksometru parka direktors — sava ziņā atgādina profesoru Landovski: sniegdams paskaidrojumus, viņš gari un plaši stāsta par savām izjūtām, par novērojumiem, kuri tikpat kā nemaz neskar jautājuma būtību. Bet tā jau laikam ir allaž: cilvēki, kas mīl savu darbu, labprāt par to arī runā…

Atdevis Mārai dienesta apliecību, direktors aicina viņu apsēsties un ņemas stāstīt:

— Eņģeļu mums te vispār nav. Bet, ja visi strādātu tā kā Purvītis, es par plānu nebēdātu. Nelabprāt atlaidu viņu atvaļinājumā. Bet ko lai dara? Cilvēks palicis bez mašīnas. Nevar taču likt viņam te nīkuļot un gaidīt, kamēr kāds biedrs saslims. Purvītis to labi saprot un pats lūdza piešķirt neizmantotās atvaļinājuma dienas… Zināt, — pēkšņi direktora balss kļūst klusāka, — ja būtu vairāk brīva laika, es droši vien sāktu rakstīt romānus. Sevišķi bieži par to domāju, kad pats vēl sēdēju pie stūres. Reizēm es tā braucu un savā nodabā spriedu: skaitītājs griežas un griežas, tas reģistrē tikai kilometrus un rubļus. Bet taksometrā sēž cilvēki Viens smejas, otrs raud…

Māra jau labu brīdi vairs neklausās. Pa atvērto logu viņa ir sadzirdējusi Mežuļa balsi.

— Uz Ļeņingradu? Lai iet! — viņš saka.

— Turklāt ļoti izdevīgi! — atskan cita balss. — Uz trim dienām; valstij plāns, mums pārējais…

— Tu mani neaģitē… Kad jāizbrauc?

— Šovakar.

— Šovakar man citas darīšanas, — atbild Mežulis.

— Jūs nemaz neklausāties, — saka parka direktors. Pamanījis, ka viešņa izklaidīga, viņš jūtas ne pa jokam aizvainots.

— Un pie kādiem jūs pieskaitāt Mežuli? — Māra vaicā.

— Tas nu tāds, — direktors noplāta rokas. — Audzinām, darām, ko varam, bet…

Istabā bez klauvēšanas ienāk Murjāns.

— Kas biedram Murjānam uz sirds? — laipni jautā direktors.

— Tas pats, — Murjāns nikni atbild. — Sieva dzemdību namā, bērnu nav kur likt, bet jūs tikai solāt un solāt…

— Vēlāk, Murjān, vēlāk! Pie manis pašlaik biedre no…

— No redakcijas, — Māra ātri iestarpina.

Murjānam to vien vajag.

— Jūs no redakcijas? Nu tad uzrakstiet, ka pašreiz vieglāk laist bērnu pasaulē nekā iedabūt bērnudārzā.

— Bez panikas, Murjān! — mierina direktors un tad, it kā atvainodamies, pievēršas Mārai. — Gan pārvarēsim arī šīs grūtības.

* * *

Atceļā Mārā nejauši kļūst par liecinieci vēl vienai epizodei, kas viņas aizdomām dod noteiktu virzienu.

Dispečeru telpa, kuras sienas klāj autoinspekcijas plakāti, direkcijas rīkojumi un paziņojumi par taksometros nozaudētiem priekšmetiem, ir tukša.

— Lai mašīnas 5426 šoferis nodod naudu un ceļazīmi! — no reproduklora atskan dispečeros nepacietīgā balss.

Mežulis ātri sadala naudas zīmes divās paciņās. Lielāko iebāž kabatā, mazāko kopā ar ceļazīmi nodod pie lodziņa.

— Atļaujiet! — viņš saka un pievelk sev tuvāk tālruņa aparātu. — Hallo! Ja… Pie kinoteātra «Pionieris». Labi, būšu sešos…

* * *

Pa krēslainu apstādījumu celiņu, domās iegrimis, soļo cilvēks. Kad tas iekļūst kinoteātra vitrīnu gaismas lokā, mēs pazīstam Herbertu. Viņš paiet garām Mārai, kas sēž uz valgām lapām aplipuša sola un gluži kā vidusskolniece kaut ko raksta biezā kladē.

Herberts apstājas pie kinoteātra ieejas un paskatās pulkstenī — bez desmit minūtēm seši, tad, it kā kaut ko meklēdams, paveras apkārt.

— Vai nav liekas biļetītes? — kāds jautā.

Herberts pat neatbild.

Māra cītīgi zīmē. Uz lappuses veidojas taksometrs ar nesamērīgi lielu numuru 24-25 LAK, papiross ar ielocītu iemuti, cilvēks ar Mežuļa vaibstiem un prāva jautājuma zīme. Tieši uz tās nosēstas vēja nesta lapa. Māra notrauc to.

— Vai gatavojies cienīgi saņemt paaugstinājumu? — saka Herberts, kas nemanot apsēdies viņai blakām. — Labvakar!

Māra aizcērt kladi, uz kuras ar lieliem burtiem rakstīts:

KAS NOZADZIS TAKSOMETRU?

— Varbūt es? — Herberts pajoko.

Māra paceļ apkakli un nodrebinās:

— Esmu nosalusi.

Herberts ielūkojas meitenes drudžaini mirdzošajās acīs, viegli pieskaras viņas pierei.

— Temperatūras man nav, — saka Māra. — Grigasts tomēr apžēlojās par mani!

— Apsveicu! Tātad paaugstinājums pagaidām atlikts… Kā butu, ja tu tomēr uzvilktu mēteli? — Herberts paņem uz sola nomesto mēteli.

— Ejam!

No kinoteātra reklāmas pretī mirdz komēdijas varoņu žilbinošie smaidi.

— Varbūt jums ir divas liekas biļetes? — kinoteātra durvju priekšā lūdzošā balsī jautā kādus sešpadsmit gadus vecs jauneklis. — Dzīvības un nāves jautājums! — viņš piebilst, atskatīdamies uz meiteni, kuras glītā sejiņa pauž nicinājumu pret neizdarlgo kavalieri.

— Vai neatdosim? — ievaicājas Herberts. — Godīgi sakot, man šovakar…

Māra viņu ievelk kinoteātrī.

Vestibilā, kuru no ielas atdala stikla siena, iekārtota fotoizstāde. Dabas ainavas un cilvēku portreti, celtnes un mašīnas, kosmosa raķetes un kosmonauti — laikmeta iezīmes, tas viss saista daudzu kinoteātra apmeklētāju uzmanību.

Tikai Māra un Herberts, katrs savu domu risinādami vienaldzīgi paiet fotogrāfijām garām.

— Ir nu gan par ko uztraukties, — saka Māra, — tikt vai netikt uz kino! Man gan šoreiz ir dzīvības un nāves jautājums…

— Ar tādiem vārdiem nejoko. Ja tu zinātu…

— Ja es atkal izgāzīšos, pat Grigasts mani nepaglābs no arhīva!

— Arī to var pārciest, — Herberta smaids ir samocīts. — Bet es bez vitafāna esmu kā bez rokām.

— Vai tu runā par savu disertāciju?

— Disertācija pagaidīs. Bet slimnieki? — Herberts drūmi saka. — Dažiem vitafāns bija pēdējā cerība… Tu, Māra, nedusmo, bet man šovakar tiešām…

Māra ieskatās Herbertā un viegli noglāsta viņa pieri.

— Un tā runā slavens ārsts… Tieši šovakar tev derētu izklaidēties. Redzēsi, tas tev līdzēs!

— Līdzēt var tikai vitafāns, — Herberts stūrgalvīgi atkārto.

Māra apstājas pie stikla sienas un izklaidīgi palūkojas uz ielu.

— Kādu lielu tev uzticēja, vai zādzību?

Māra neatbild.

— Dienesta noslēpums? — Herberts jautā.

— No tevis man nekā slēpjama nav… Baidos, ka Grigasts atkal smiesies par mani… Uzpūtīsies un sprediķos: izmeklētājs cīnās pret noziedzības audzēju — reizēm ar asu skalpeli, reizēm ar dziedinošām zālēm,— Māra atdarina Grigasta balsi.

— Tāpat kā ārsts…

— Galvenais ir noteikt pareizu diagnozi…

Māra apraujas pusteikumā, viņas acis kļūst tramīgas. Viņpus stikla sienas lēni pastaigājas Mežulis, tērpies savā uzkrītošajā melnajā lietusmēteli, un, acīm redzot, kādu gaida. Zobos viņam papiross. Palūkojies vestibila virzienā, Mežulis ierauga Māru un Herbertu, aši aizgriežas un nozūd.

Herberts seko Māras skatienam, bet Mežuli vairs neredz. Toties ir parādījusies Irēne. Arī viņa kādu meklē. Herberts grib pacelt sveicienam platmali, bet tikmēr arī gaišmate jau ir prom.

— Kāda šoreiz ir tava diagnoze? — Herberts jautā.

Taču Māras blakām vairs nav.

Nekā nesaprazdams, Herberts iziet no kinoteātra. Uz ielas viņš pamana pirmītējo biļešu tīkotāju un atdod savas biļetes priecīgi pārsteigtajam jauneklim.

Aizskrējusi līdz ielas stūrim, Māra redz, ka Mežulis un gaišmate iekāpj taksometrā. Automobilis aizbrauc. Bet meitenes domas darbojas zibens ātrumā, iztēlē arvien skaidrāk atainojas zādzības apstākļi — to pastrādājis Mežulis saziņā ar gaišmati, kurai vajadzēja aizkavēt Purvīti kafejnīcā. Un tagad zagļi laikam dodas uz paslēptuvi, lai noņemtu taksometram riepas… Jāseko! Kā par spīti, tuvumā nav nevienas mašīnas. Bet tad tālumā parādās autoceltnis. Māra ar paceltu roku aizsprosto tam ceļu.

Un nu viņa jau seko Mežuļa taksometram pa ļaužu un satiksmes līdzekļu pārpildīto ielu. Palaidis to garām, bārdainais milicijas seržants paceļ zizli.

Viņa mājiens apstādina krustojumā autoceltni.

Kabīnē blakus labsirdīga izskata resnam šoferim sēž Māra. Viņa nervozi bungo pa loga stiklu.

— Nekur tavs puisis neaizmuks, — smaida šoferis. — Uzāķēsim, un tiešā ceļā uz dzimtsarakstu nodaļu!

Beidzot smagā mašīna dodas ceļā.

— Tur! — sauc Māra.

Taksometrs apstājas daudzstāvu ēkas priekšā. Irēne izkāpj un, pamājusi Mežulim, atver apgaismotās parādes durvis.

Zinātņu akadēmijas farmaceitiskais institūts — tā rakstīts uz izkārtnes.

* * *

Māras istaba iekārtota vienkārši un moderni. Pat spogulis paslēpts skapī. Grāmatu tik daudz, ka plaukti aizņem visas sienas. Tahta pārdala istabu uz pusēm, veidodama it kā divas atsevišķas telpas. Pie durvīm — salons ar zemu galdiņu, ķeblīšiem un stāvlampu, pie loga — kabinets ar rakstāmgaldu, juridiskās literatūras plauktiņu un ērtu atzveltnes krēslu. Uz rakstāmgalda — iestiklota Herberta ģīmetne.

Izmētātie apģērba gabali liecina, ka Māra atkal ļoti steigusies. Uz tahtas atstāta klade ar zīmējumu: taksometram un Mežulim pievienojies Irēnes portrets, jautājuma zīme trekni pāršvīkāta, zem tās pierakstīts «vitafāns».

Durvīs parādās Māras māte — gadus sešdesmit veca sieviete melnā zīda kleitā. Uz rokas viņai meitas mētelis un bieza vilnas šalle.

— Māra, kur tu esi?

Māra šai mirklī izskrien pagalmā, paskatās uz lielo brezenta pārklāju, zem kura kopš pirkšanas dienas glabājas Leju ģimenes «Volga», ienirst pievārtē un sāk krāsot lūpas.

Šis pagalms ir savdabīgs un romantisks vecpilsētas nostūris. Tas atrodas krietni zem ielas līmeņa. Pa kreisi slejas dzīvojamais nams, pa labi — baznīciņa. Augsts apdrupis mūris atdala pagalmu no kaimiņu nama, kura piecus stāvus rotā daudzi balkoni.

Pa trešā stāva dzīvokļa atvērto logu skan diktora balss.

— Sagaidāma temperatūras pazemināšanās, brīžiem lietus.

Tūdaļ logā parādās vecā Lejas kailā galva. Viņš uztraukti māj ar roku:

— Māra, māte sauc!

Māra noslauka lūpu krāsu, žēli paskatās uz nodilušo zīmuli un paklausīgi dodas atpakaļ.

Apbruņojusies ar mēteli un siltu vilnas šalli, viņa pēc brīža atkal parādās pagalmā. No augšas atskan mātes balss:

— Māra! Māra!

Māra meklē glābiņu bēgot.

* * *

Grigasta kabinetā sēž pusmūža sieviete militarizētās apsardzes formas tērpā.

— Herberts, jūs sakāt? — Grigasts domīgi atkārto. — Un tieši tai naktī, kad pazuda vitafāns… Interesanti.

— Viņš atbrauca ar taksometru, — saka sieviete.

Atcerēdamies Māras stāstu un salīdzinādams to ar nupat dzirdēto, majors iztēlojas miglainu vakaru un ostas vārtus, kuru priekšā nobremzē taksometrs. No mašīnas izkāpj Herberts un, uzrādījis sardzei caurlaidi, nozūd tumsā, kur kauc kāda kuģa sirēna.

Grigasts grib aizsmēķēt, bet laikā pamana, ka atstājis iemutē veselu cigareti. Viņš pārgriež to uz pusēm un vaicā:

— Uz kura kuģa viņš bija?

— Uz rietumvācu «Marijas Terēzijas». Īsi pirms tam kapteinis zvanīja no caurlaižu biroja, ka saslimis matrozis.

— Kāds izskatījās…

— Pelēks, ar baltu virsbūvi, kā jau visi motorkuģi…

— …Imants Herberts? — Grigasts neļauj sevi pārtraukt.

— Kā parasti, — sieviete parausta plecus. — Lietusmētelī, rokā koferis.

— Kad aizgāja…

— Pēc pusstundas…

— …kuģis?

— Nūjā, kuģis! Pusstundu pēc tam, kad dakteris nokāpa krastā, kuģis izgāja jūrā.

— Vai koferi pārbaudījāt?

— Kam? Dakterim Herbertam? Šim zelta cilvēkam! Katru vakaru saku vīram: «Slimo, kamēr dakteris vēl strādā ostas ambulancē!» Runā, ka tad, kad viņš beigšot savu disertāciju…

Pēkšņi Grigasts pielec kājās — viņš ieraudzījis durvīs Māru.

— Paldies, pietiek!

— …viņu iecelšot akadēmijā, — sieviete tomēr turpina.

Grigasts paņem viņu zem rokas un izvada pa durvīm.

— Labi, labi, no sirds pateicos jums par pastmarkām! — un viņš izbīda bezgalīgi pārsteigto liecinieci gaitenī.

Aizvēris durvis, Grigasts pētīdams uzlūko Māru — vai tikai meitene nav dzirdējusi, ka šeit runāja par viņas iecerēto? Bet tūdaļ saprot, ka bažas veltīgas, — Mārai daudz jaunumu.

— Jūtu, ka tūlīt prasīsit prokurora sankciju apcietināšanai, — viņš pasmaida. — Kas tad nozaga taksometru?

— Lieta ir sarežģītāka, nekā jūs domājat…

— Tas jau ir solis uz priekšu. Stāstiet!

— Taksometru nozaga šoferis Mežulis. Pēc tam viņš…

— Pēc kārtas un ar visiem sīkumiem! — pārtrauc Grigasts.

— Visu? Arī par šoferi Murjānu, kas spiests savu piecus gadus veco meitu vadāt līdzi taksometrā tāpēc, ka bērnudārzi pārpildīti? Varbūt jūs teiksit, ka arī tas ir svarīgi?

— Taksometrā? Kur kāpj arī žūpas un mīlas pārīši, velns viņu sazin kas! Tas taču nepedagoģiski!… — majors uztraukts sniedzas pēc tālruņa klausules. — Tūlīt nokārtosim. Man vienā bērnudārzā ir pazīšanās.

— Biedri major, pagaidiet! Nekavējoties jāapcietina Mežulis! Kamēr viņš nav paguvis iztirgot vitafānu! — sauc Māra.

— Interesanti… Un kādi jums pierādījumi?

— Te arī bez pierādījumiem viss ir skaidrs… Jūs pats allaž sprediķojat, ka humora pēc neviens taksometru prom nevedīšot. Kad noskaidroju, kur strādā viņa līdzzinātāja Irēne…

— Zālīte, Farmaceitiskā institūta laborante… Turpiniet!

— Viņa strādā tajā laboratorijā, kur izgatavoja vitafānu! Viņa aizturēja Purvīti kafejnīcā tik ilgi, kamēr Mežulis ar nozagto taksometru aizbrauca līdz institūtam un iekrāva vitafānu, kas jau bija…

— Klausieties, biedre Leja, — Grigasts sausi saka, — vai nekad neesat mēģinājusi rakstīt kriminālromānus?… Žēl. Fantāzija jums ir, tikai neprotat rūpīgi noskaidrot apstākļus. Pie institūta tonakt novērots nevis taksometrs, bet gaiša «Volga», kuras numurs beidzas ar divām nullēm, — un, nelikdamies ne zinis par Māras satriekto izskatu, Grigasts sāk griezt tālruņa ripu:

— Vai bērnudārzs?

* * *

Nobremzēdams senlaicīga nama priekšā, taksometrs iebrauc peļķē un apšļāc veco Cenciperu. Cencipers ir labi audzināts cilvēks. Viņš jau grasās bārties, bet ierauga izkāpjam no mašīnas savu kaimiņieni Māru un ar kavaliera žestu paceļ sveicienam platmali. No tās nokrīt dubļu pika. Cencipers nogroza galvu, ar sniegbaltu kabatas lakatu notīra platmali un cienīgā gaitā dodas uz parādes durvīm. «Nams atrodas personālo pensionāru padomes pārziņā» — vēstī plāksne. Pāri tai skolnieka roka ar krītu uztriepusi citu uzrakstu: «Vēstures pieminekļi! Atrodas valsts apsardzībā.» Cencipers atkal nogroza galvu, izņem kabatas lakatu un nodzēš ķeburainos burtus. Draiska zēna seja, kas pavīd pretējā nama logā, rada Mārā pārliecību, ka pēc stundas uzrakstu atjaunos.

Ienākusi pagalmā, Māra īgni palūkojas uz lielo brezenta pārklāju, kurš apsedz mašīnu, tad tikpat īgni paveras debesīs, kas nu jau vairākas stundas pēc kārtas apveltī pilsētu ar apnicīgu lietu. Tavu brīnumu! Šai mirklī lielus mitējas un starp diviem kuģu mastiem iezaigojas saule. Piektā stāva balkonā tūdaļ parādās vīriešu peldmētelī tērpusies sieviete un ņemas dauzīt paklāju. It kā to vien gaidījusi, stāvu zemāk iznirst viņas zvērināta ienaidniece un sāk izteiksmīgi kratīt dūres.

Garām ejot, Māra sapurina brezentu, lai notrauktu no tā ūdeni. Rezultāts ir pilnīgi negaidīts — baloži, kas zem brezenta patvērušies no lietus, izspurdz laukā un nokļūst tieši zem ūdenskrituma. Sava tiesa tiek arī Mārai.

Pārlēkdama divus trīs pakāpienus, Māra steidzas augšup. Pa ceļam viņa uzrauj mugurā lietusmēteli, apliek šalli un uzmauc cepuri. Beidzot meitene stāv pie virtuves durvīm, kuras, tāpat kā visas pārējās durvis šajās kāpnēs, sargā slotas, atkritumu spaiņi un visādi nevajadzīgi krāmi. Māra jau taisās slēgt vaļā, kad atceras galveno. Žigli viņa izņem no somiņas mutautu un noslauka lūpu krāsu.

Lielajā istabā Floksītis, mazs balts šunelis, apsveic Māru, priecīgi smilkstēdams, bet neizkustas ne no vietas, jo patlaban klausās džeza mūziku. Arī Māras vecāki aizrautīgi nododas iemīļotajam nodarbībām — tēvs raksta memuārus, māte piešuj pogu meitas biezajai vilnas jakai. Pogu piešūšana sagādā viņai tādu baudu, ka Māra kopš pamatskolas laikiem cenšas mātei par prieku pazaudēt vismaz vienu pogu dienā.

Istabas iekārtā ievērības cienīgas ir tikai divas mēbeles. Tās ir — milzīgais aizvēsturiskais klubkrēsls, kas Floksīša ērtību labad piebīdīts pie radiouztvērēja, un galds. Parasts galds ar parastām četrām kājām, bet saskaņā ar nerakstītu konvenciju tā virsa sadalīta starp tēvu un māti. Tēvs ar veca revolucionāra modrību raugās, lai šis nolīgums neliktu pārkāpts. Ja kāda diegu spolīte, adata, uzpirkstenis vai poga nejauši nokļūst viņam atvēlētajā teritorijā, robežas pārkāpēju tūdaļ demonstratīvi izraida. Mātes pusē atrodas šujmašīna, rokdarbu kastīte un dažāda lieluma metāla kārbas ar pogu krājumu veselam gadsimtam.

Robežlīniju starp abām teritorijām veido grēdā sakrautas grāmatas par 1905. gadu. Tēvu laikam iedvesmo vāki vien, jo Māra nav redzējusi, ka viņš tās kaut reizi atšķirtu. Rakstot vecais vīrs visnotaļ paļaujas uz savu atmiņu; laikam tāpēc manuskripta titullapu grezno uzraksts: «Georgs Leja. Kaujinieka atmiņas». Spriežot pēc balto lokšņu kaudzes, kas ir krietni biezāka par aprakstīto, vecais Leja par savu veselību nešaubās un taisās strādāt vismaz vēl divdesmit gadu.

Pat nesasveicinājusies ar vecākiem, Māra dodas pie radioaparāta.

— Atkal šie idiotiskie tarkšķi! — viņa sauc. — Un tikai tāpēc, ka Floksītim patīk. Es arī esmu cilvēks.

Tiklīdz tvistu nomaina klusa simfoniska mūzika, Floksītis nolaiž ausis un neapmierināts ierūcas.

Tēvs pat nepaceļ galvu. Pats sev diktēdams, viņš raksta tālāk:

— Robčiks pēkšņi iesaucās: «Kazaki!» Es izrāvu no kabatas mauzeri un notēmēju…

— Bāz savu mauzeri atpakaļ kabatā! — māte uzraušas kājās un steidzas pie Māras. — Meitiņ, kas tev kait? Vai tikai neesi saslimusi? Tagad gripa uz katra stūra! Cik tur trūkst…

— Man jāstrādā, — Māra strupi pagriežas un ieiet savā istabā — viņa vēl nav īsti attapusies no trieciena un vilšanās, ko nule piedzīvoja Grigasta kabinetā. Jā, jaunībā nav viegli samierināties ar neveiksmēm.

Māte nopūšas:

— Nabaga bērns! Caurām naktīm gatavojas šofera eksāmenam, automobiļus vien zīmē… Georg, vai tu jau atkal skribini? Es ar tevi runāju!

— …Un metās bēgt. Punkts. Klausos.

— Nevajadzēja pirkt to «Volgu». Katru dienu cilvēki nositas. Šorīt pat Cencipers stāstīja…

— Kā viņš braucis par autobusu kontrolieri? — Georgs Leja pasmīn.

— Nē, par autokatastrofām.

— Tu atkal par to pašu… Kur nu vairs tagad, kad mašīna jau nopirkta… — Georgs Leja taisnojas. — Un Māra tā lūdzās!

— Varēji iedot naudu, lai brauc ar taksometru. Bet pie stūres!… Māra taču vēl bērns!

— Vai atceries, Berta, kāda tu pati biji viņas vecumā? — tēva balsī pēkšņi ieskanas gan jaunekļa brašums, gan mīlētāja maigums.

— Nerunā muļķības! Tie bija citi laiki! — māte kategoriski atcērt.

* * *

Ieskrējusi savā istabā, Māra ar visām drēbēm un kurpēm apguļas uz tahtas un iespiež galvu spilvenā. Negribas neko darīt, ne par ko domāt, nevienu redzēt, pat Imantu ne. Tāda izgāšanās! Pēkšņi viņa paķer no galda kladi, izrauj lappusi ar zīmējumu, nikni saburza un grib aizsviest prom. Bet atvēzienā sastingst. Nē, viņa nepadosies, vēl ne! Ne velti Grigasts ieminējās, ka viņa augusi vecu revolucionāru ģimenē. Māra izgludina zīmējumu un domīgi skatās tajā. Tad pārsvītro taksometru, pārsvītro Mežuli un atkal domā. Jāmeklē jauni ceļi, bet kaut ko taču viņa ir secinājusi pareizi! Beidzot Māra blakām Irēnei un vārdam VITAFĀNS uzzīmē «Volgu» un lielu numura plāksni:

? 00

* * *

Lielā garāžā, kur ik pēc brīža uzzibsnī autogēna spilgtā liesma, atrodas ap divdesmit mašīnu. Vecakais leitnants Kļimovs un garāžas pārzinis iet pa telpu, ielūkodamies mašīnu numuros. Beidzot Kļimovs apstājas pie gaišas «Volgas», kuras numurs ir 5600.

— Nē, biedri priekšniek, — saka garāžas pārzinis, — šī «Volga» nav izkustējusies no garāžas.

Viņš paceļ motora vāku, zem kura rēgojas tukšums.

* * *

— Biedri major, atļausit ziņot! — ienākdams majora kabinetā, braši sauc vecākais leitnants Kļimovs.

Ar pinceti turēdams pastmarku, Grigasts pētī to caur palielināmo stiklu. Tad viņš kā vaicādams paveras Kļimovā.

— Visas gaišās «Volgas», kuru numuri beidzas ar divām nullēm, ir pārbaudītas, — Kļimovs ziņo. — Nevienai no tām nevar būt sakars ar vitafāna zādzību.

— Vai visas pārbaudītas?

— Viena vēl nav, — Kļimovs atzīstas.

— Kāpēc?

Pie durvīm klauvē. Ienāk jauneklis ar krāsām aptašķītā virsvalkā.

— Jūs, Vītol? — jautā Grigasts. — Es taču devu rīkojumu iekārtot jūs darbā.

— Tieši tāpēc atnācu. Otrdien sāksim krāsot jūsu kabinetu, — un Vītols atkal aizver durvis.

— Kas tā par mašīnu? — Grigasts atsāk pārtraukto sarunu.

— Gaiši pelēka «Volga», valsts numurs 75-00, kopš pirkšanas dienas nav lietota, stāv zem brezenta sētā Krastmalas ielā 1, īpašnieki — ārpus jebkādām aizdomām.

— Ārpus aizdomām esmu vienīgi es. Un arī tikai tāpēc, ka man nav «Volgas».

— Bet tā taču pieder mūsu darbinieces tēvam, jūsu bijušajam bataljona komisāram apakšpulkvedim Lejam…

Māras mājas pagalms ļaužu pilns. Te ir gan Māra un viņas vecāki, gan Grigasts un Kļimovs, gan ziņkārīgi kaimiņi, starp tiem arī vecais Cencipers un mazais Gusts — zēns, kuru Māra tur aizdomās par nama izkārtnes «pilnveidošanu».

— Tas gan nav smuki, Grigast, — saka Māras tēvs. — Jūs nākat reizi pa desmit gadiem. Un, ja nebūtu manas «Volgas», jūs droši vien nemaz neatnāktu.

Grigasts parausta plecus:

— Tāds jau mans darbs…

Grigasts un vecākais leitnants ķeras pie brezenta. Bet tas nepadodas — smags un salijis, brezents šķiet kā saaudzis ar mašīnu. Pieaicinājis talkā arī Māru un Cenciperu, Grigasts sāk rīkoties mērķtiecīgi.

— Viens! Divi! Reizē!

Pēkšņi brezents noslīd…

Jaunās gaišās «Volgas» vietā pagalmā stāv vecs melns taksometrs.

— Kur tad mūsu «Volga»?! — iesaucas Māras māte.

Neticēdama savām acīm, Māra lēnām apiet mašīnai apkārt un tad apstājas pie numura plāksnītes: 24-25 LAK. Pārējie pārvērtušies par sālsstabiem.

Neapmulst tikai Floksītis un kaimiņu Gusts. Šunelis paceļ pakaļkāju, tādējādi izrādīdams savu nicinājumu vecajam taksometram. Gusts, kā jau visi zēni, grib to aptaustīt un pārliecināties, ka viņa priekšā tiešām ir mašīna, nevis pārdabiska parādība.

— Atpakaļ! — sauc Grigasts.

Par vēlu. Uz mašīnas sāna jau skaidri redzams krītainas rokas nospiedums.

Grigasts domīgi nolūkojas taksometrā, lietišķi atver portfeli un tad saka:

— Apskatei nepieciešami divi pieaicināti liecinieki.

— Toreiz, kad vēl strādāju par autobusu kontrolieri… — Cencipers ieminas.

— Automobiļu speciālists? Ļoti labi, biedri…

— Cencipers, — un vecais pensionārs glaimots paceļ platmali.

Māras tēvs, atjēdzies no pārsteiguma, arī pasper soli uz priekšu. Bet Grigasts, pielicis roku pie cepures naga, pieklājīgi, tomēr nelokāmi paskaidro:

Piedodiet, biedri apakšpulkvedi, jūs esat ieinteresētā persona… Es palūgšu jūs… — viņš izvēlas vienu no kaimiņienēm.

Grigasts un Kļimovs apskata taksometru.

Atradis pelnutraukā papirosu ar īpatnēji ielocītu iemuti, Grigasts noglabā to aploksnē.

— Nesaprotu, — vecākais leitnants nomurmina, — kāpēc ne uz stūres, ne uz skaitītāja nav neviena pirkstu nospieduma.

— Tāpēc, ka cimdus var iegādāties katrā galantērijas veikalā, bet galvu ne, — Grigasts īgni atcērt.

— Es atvainojos, toreiz kad vēl strādāju par… — Cencipers ieminas.

— … autobusu kontrolieri? Zinu, zinu, — Grigasts atgaiņājas.

— Tas bija vēlāk. Bet pirms tam — taksometru parkā, — Cencipers nejauj izsist sevi no sliedēm. — Vai jūs pamanījāt, ka skaitītājs pārslēgts uz «kasi»? — Cencipers norāda uz lodziņu, kurā redzama summa — 1 rublis 60 kapeikas, bet blakām — burts «K».

— Kāda tam nozīme? — Grigasts tūdaļ ieinteresējas. — Paskaidrojiet un, lūdzams, ar visiem sīkumiem!

— Redziet, biedri major, — klausoties Cencipera balsi, var likties, ka viņš deklamē savu mīļāko dzejoli, — parastiem skaitītājiem ir trīs stāvokļi: izslēgts, ieslēgts un «kase». Pirmo komentēt laikam nav nepieciešams, kā milicijas darbinieks jūs pats izdarīsit vienīgo pareizo secinājumu… Ja skaitītājs ieslēgts, tā mehānisms griežas — atzīmē ne tikai veiktos kilometrus, bet arī braukšanas un dīkstāves maksu. Kad pasažieris sasniedzis brauciena mērķi, šoferis pārslēdz skaitītāju uz «kasi», fiksēdams reģistrēto summu; skaitītājs vairs nedarbojas, bet mašīna vēl nav brīva — reizēm taču paiet vairākas minūtes, kamēr sameklē naudu un izdod atlikumu.

— Interesanti, — domīgi saka Grigasts. — Tātad jūs apgalvojat, ka šeit neapšaubami vērojams profesionālā taksista «rokraksts»?

— Man ir tas gods! — ja vien būtu iespējams, Cencipers pieliktu roku pie cepures naga. — Atļaušos iet pat vēl vienu soli tālāk — tā rīkojas tikai ilggadējs taksometra šoferis, kuram šī kustība kļuvusi par otru dabu. Jādomā taču, ka viņš atbraucis šurp bez pasažiera un tikai aiz paraduma, apstādinādams mašīnu, pārslēdzis skaitītāju… Manā praksē ir gadījies sastapties arī ar tādiem šoferiem, kas tīšu prātu to dara katrā pieturā, pat ja pasažieris netaisās izkāpt, — viņiem papildus nāk klāt iesēšanās maksa, turklāt plāns…

Bet Māra vairs neklausās. Tā vien liekas, ka viņa pa gabalu ieraudzījusi kaut ko neparastu.

Meitene tuvojas taksometram un atver pakaļējās durtiņas. Jā, šaubu nav, uz sēdekļa guļ maza smaidoša ziloņkaula galviņa. Tā pati, kas nolūza Herberta dāvanai!

Māras sastingums ilgst tikai sekundes desmitdaļu. Aši atskatījusies, viņa satver galviņu. Šai mirklī Grigasts pagriežas.

— Ko jūs tur darāt? — viņš bargi uzsauc.

— Neko, — Māra izmoka smaidu un ciešāk sažņaudz savu atradumu saujā.

Grigasts grib kaut ko teikt, bet tad izlemj citādi. Lai!

Savā ziņā šī lieta ir pārbaudījums arī Mārai.

* * *

— Uzmanību! Uzmanību! Pilsētai tuvojas orkāns! Pilsoņi, neatstājiet bērnus pagalmā vai uz ielas! Rūpīgi aizveriet durvis un logus! — no blakustelpas skan nedabiski mierīga diktora balss.

Un tūdaļ vējš atrauj pievērto logu un iebrūk Māras istabā. Tas apgāž iestikloto Herberta ģīmetni, satver kladi, atšķir lappusi ar zīmējumiem. Blakām Mežuļa papirosam ar ielocīto iemuti uzzīmēta Budas bērna galviņa. Klades lapas izmisīgi plivinās — gluži kā pārbiedēta putna spārni.

Lidinās viesuļvētras trenktās lapas, pland brezenta pārvalks, ar kuru apsegti karuseļa zirdziņi un ratiņi.

Apstādījumos nav neviena cilvēka, izņemot divus pārbijušos bērnus, kas karuseļa aizsegā pieplakuši pie zemes.

Parkā iebrauc milicijas mašīna. No tās izlec leitnants, satver bērnus, ienes mašīnā, kas tūdaļ dodas tālāk.

Vējš noplēš no sienas kinoteātra afišu, aizdzen to līdz apgāztam solam. Tas ir tas pats sols, uz kura bija sēdējuši doktors Herberts un Māra. Cīnīdamās ar vēju, Māra paiet tam garām. Laiks, šķiet, atbilst viņas garastāvoklim. Arī dvēselē plosās vētra. Nevar taču būt, ka Imantam būtu kāds sakars ar šo zādzību! Viņa tam netic, tāpēc grib pati noskaidrot šo pārpratumu…

Vējš rausta vīnogulāju stīgas, kas vijas ap slimnīcas logu. Logs ir aizvērts, un tomēr baltais aizkars plīvo.

Nelielajā telpā viss ir balts — sienas, naktsskapīši, slimnieču gultas. Bālas un gurdenas ir arī sirdzēju sejas.

— Kāda vētra! — saka vecākā, lūkodamās logā.

Jaunākā piekrītot pamāj ar galvu.

— Vai gribat? — viņa pastiepj kaimiņienei apelsīnu un sakārto lenti, kas satur kopā garos melnos matus.

— Paldies! — saka vecākā sieviete. — Cik skaists! Tagad atkal esmu iemācījusies priecāties. Cik lieliska vētra!… Kopš zinu, ka dzīvošu…

— Ja nebūtu vitafāna… — saka otra. — Mans stāvoklis bija tik bezcerīgs, ka neuzdrošinājos vīram neko teikt. Viņš nebūtu to pārcietis!

Palātā ienāk māsiņa, nesdama grozu ar ananasiem.

— Vīrs liek jūs sveicināt, — viņa saka jaunajai sievietei un meklē vietu, kur nolikt grozu. Galu galā masai jānoliek tas zemē — naktsskapītis ir apkrauts ar apelsīniem un citiem augļiem. Pat uz palodzes ap vāzi, kurā līkst krāšņi ziedi, novietotas ēdamlietas un saldumi.

— Es neko neiebilstu, ja arī manējais būtu šoferis, — saka vecākā sieviete. — Ja vien tā mīlētu kā jūsējais.

— Kāda vētra! — māsiņa pārbauda, vai logs cieši aizvērts. — Mans vīrs ir jūrā…

— Māsiņ, kāpēc mums šodien nedeva vitafānu? — jautā jaunākā sieviete.

Māsiņa apmulst un, izlikusies, ka nav jautājumu dzirdējusi, iziet no palātas.

* * *

Arī ārstu kabinetā visi domā par nozagto medikamentu. Pie sienas redzama liela diagramma, kurā atzīmēta vitafāna deva, ko ik dienas iešļircina slimniekiem. Aile «7. diena» ir tukša.

Profesors Landovskis uzlūko diagrammu tā, it kā viņa priekšā būtu ienaidnieka ģīmetne, tad sāk nervoziem soļiem mērot istabu. Herberts stāv pie loga un stingi raugās vētras liektajos kokos.

— Galvenais, saka profesors, — lai slimnieču vidū neizceltos panika.

— Un ko lai es viņām saku? — nepagriezdams galvu, Herberts sāk uzrotīt piedurknes. — Ka domāju vēl dancot viņu zelta kāzās? Neesmu no veco ģimenes ārstu sugas.

Viņš pieiet pie izlietnes un ieziepē līdz elkoņiem atsegtās rokas. Profesors bažīgi vēro viņa kustības.

— Tātad tomēr esat nolēmis operēt? — Landovskis beidzot ievaicājas.

— Kā jūs rīkotos manā vietā? — arī šis jautājums drīzāk skan kā pārmetums.

— Iešļircinātu divkāršu vitafāna devu, — profesors rūgti pasmīn.

— Tā arī es domāju, — Herberts paņem suku un enerģiski berž rokas.

— Herbert, — profesors atsāk sarunu, — mums nav tiesību operēt šo slimnieci.

Herberts klusē, tomēr nepārtrauc roku mazgāšanu.

— Herbert, — profesors klust errīgs, — jūs taču pats saprotat, ka slimības process jau aptvēris visu organismu. Būtu neprāts cerēt, ka operācija izglābs slimniecei dzīvību…

— Ko tad pavēlēsit darīt? Gaidīt, kamēr milicija mums atnesīs vitafānu?

— Baidos, ka tas ir tikpat bezcerīgi, — neskanīgā balsī saka profesors. — Starp citu, majors Grigasts pieļauj varbūtību, ka ampulas nogādātas uz ārzemju kuģa…

Herberts strauji apsviežas, bet nepagūst atbildēt — istabā ienāk medicīnas māsa:

— Slimniece jau atrodas operāciju zālē.

Herberts iziet.

Profesors pavada viņu ar skatienu, tad smagi nopūšas un uzrunā māsu:

— Atnesiet arī man uzsvārci! Es asistēšu.

Gaitenī māsa saskrienas ar Māru.

— Kur Imants? — Māra satraukti vaicā. — Nodaļas vadītājs, — viņa pārlabo.

Māsa aizstājas tai ceļā:

— Dakteris Herberts operē. — Aizsteigdamās viņa klusi piebilst: — Ir gan raksturs! Pat profesors atteicās, bet viņš mēģina glābt slimniecei dzīvību. Tas tikai ir cilvēks!…

Laiks velkas ārkārtīgi gausi. Stāvēdama slimnīcas gaitenī, Māra pagūst pārcilāt daudzas domas. Tikai tagad viņa īsti aptver, cik muļķīgs ir šis nāciens. Vai tiešām viņa kaut zemapziņā pieļāva domu, ka Imants nozadzis vitafānu, ar kuru ārstē savus slimniekus? Ko tad īsti viņa gribēja? Uzzināt, kā Budas bērna galviņa nokļuvusi zagtajā taksometrā? Vai maz gadās nejaušību? Nē, šāds jautājums vien jau būtu nelietība! Cilvēkam vai nu tic, vai netic nemaz, te nedrīkst būt salīdzināmo pakāpju, nedrīkst būt ierobežojumu. Neticēt Imantam kaut vai sīkumā taču nozīmētu neticēt savām jutām, neticēt sev…

Māra jau gatavojas aiziet, kad atveras operāciju zāles durvis. Uz sliekšņa parādās Herberts. Ar bezgala gurdu kustību viņš noņem marles masku un noraus no pieres prāvas sviedru lāses.

Herbertu panāk profesors:

— Saņemieties, Herbert! Viņu varēja glābt tikai brīnums.

— Vai arī vitafāns, — stūrgalvīgi saka Herberts.

Nekā neredzošām acīm palūkojies Mārā, viņš dodas uz savu kabinetu.

— Imant! — Māra, kas joprojām žņaudz saujā mazo ziloņkaula galviņu, grib viņam sekot.

— Atstājiet viņu vienu! — profesors satver Māras elkoni.

Bet Herberts jau ir pagriezies:

— Māra? Tādā laikā? Vai kaut kas svarīgs?

Māra cieši ielūkojas draugam acis un pusbalsī saka:

— Man tas ir vissvarīgākais pasaulē. Es tev ļoti ļoti ticu!

* * *

Vējš jau norimis. Saule spoguļojas kanālā, kur peld lapas un nolauzti zari. Uz tiltiņa stāv Māra. Dūrē savilktie pirksti atlaižas, kļūst redzams priekšmets, kuru viņa visu laiku slēpusi rokā. Tā ir nolauztā Budas bērniņa galva. Māra grib iemest to ūdenī, bet…

— Vai jūs ko atradāt? — atskan kāda balss.

Līdzas stāv majors Grigasts.

— Atradu gan! — Māra izaicinoši saka un parāda Grigastam mazo ziloņkaula galviņu. — Ticību cilvēkam!

— Atļaušos to attiecināt arī uz sevi, — Grigasts ērmoti palokās. — Par to esat pelnījusi apbalvojumu. Ko jūs teiktu par šokolādes plombīru ar riekstiem? Es zinu vietu, kur to var dabūt.

* * *

Saldējuma kioskā ir tikai trīs galdiņi. Pie viena sēž divi skolnieki, kas, atbīdījuši sānis iztukšotos kausus, šķirsta pastmarku albumu. Sarunādamies ar Māru, Grigasts laiku pa laikam uzmet zēniem ieinteresētu skatienu.

— Tagad esmu pārliecināta, ka man tomēr taisnība, — saka meitene.

— Māra, jūs taču ļoti mīlat Herbertu?

— Kāds tam sakars ar vitafānu?

— Un tāpēc ļoti ticat viņam, vai ne? Bet, saprotiet, tikpat aplama kā akla neticība ir arī akla…

— Mana ticība nav akla. Visas Imanta cerības bija saistītas ar šo preparātu. Kāpēc lai cilvēks pats sevi apzagtu? Viņš taču nav ārprātīgs! Vitafānu ir nozadzis Mežulis. Taksometrā atrastais papiross…

— Labi. Tad pagaidām uzskatīsim, ka galviņa nav atrasta, — Grigasts atmet ar roku. — Kāpēc jūs neēdat? Vai negaršo?

Lai slēptu apmulsumu, Māra iebāž mutē pilnu karoti plombīra.

— Kā nu ne! — viņa saka. — Skaitītājs bija pārslēgts uz «kasi». Kā teica Cencipers, tā būtu rīkojies tikai profesionāls taksists.

— Mežulis?

— Jā. Ar nozagto taksometru viņš nekur tālu nebūtu ticis. Tāpēc vitafānu aizveda ar musu «Volgu», ko neviens nemeklēja…

— Un kā viņš zināja, ka jūsu mašīna paslēpta zem brezenta?

Viņš taču sēdēja blakus, kad tovakar kafejnīcā stāstīju par to…

— Imantam Herbertam?

Grigasts negaidot pieceļas un pieiet pie zēniem.

— Atdošu pret divām gaisa pasta, — saka vecākais.

— Parādi! — pavēl Grigasts.

Zēns pārbijies sniedz viņam pastmarku.

— Tā jau domāju — brāķis! Citādi būtu devis pretī trīs gaisa pasta.

Grigasts dodas pie letes un pasūta:

— Vēl divas porcijas!

Atgriezies pie galdiņa, viņš draudzīgi uzliek roku Mārai uz elkoņa:

Pieņemsim, ka «Volga» tiešām bija vajadzīga, lai vitafānu aizvestu kaut kur tālāk, teiksim, līdz robežai. Vai jusu Mežulis bija izbraucis no Rīgas?

Māra pieceļas.

— Uz kurieni? — jautā Grigasts.

— Uz taksometru parku. Pārbaudīšu, vai…

— Nevajag. Pirmajā dienā pec zādzības Mežulis strādāja no divpadsmitiem līdz divdesmit vieniem trīsdesmit. Otrajā — no…

Pie galdiņa pienāk apkalpotāja ar diviem saldējuma kausiem.

— Kas tas? — Grigasts nesaprot, bet tad atceras:

— Ak tā, aiznesiet zēniem! — Viņš paskatās uz Māru un kautrīgi iejautājas: — Varbūt arī mums vēl pa vienam?

— Paldies, tagad es saprotu… — Māra čukst. — Varbūt man tomēr labāk pāriet uz arhīvu?

— No sava bataljona komisāra meitas to negaidīju!… Jums ir drošs pavediens — zādzībā iejaukts profesionāls taksists. Vienā vietā šis pavediens pārtrūka. Tas nekas, šķetiniet vien tālāk, pacietīgi, apdomīgi, apsverot visas iespējas! Es jums ticu, Māra!

— Un tā nav akla ticība?

Grigasts pasmaida.

* * *

Domās ieslīgusi, Māra iet pa ielu, kurā jau uzliesmo pirmie reklāmu raksti. Pa televizoru veikala atvērtajam durvīm plūst diktora balss:

— Novēlēsim mūsu puišiem arī turpmāk gūt tikpat spožus panākumus kā Užgorodā!

Skatloga priekšā stāv daži cilvēki. Māra jau grib paiet garam, bet pēkšņi ierauga uz ekrāna ļaužu drūzmu pie lidmašīnas un Irēni, kurai uz pleciem uzgulst divas cimdotas rokas. Māra apstājas, bet uz ekrāna jau redzami citi cilvēki, kas ar ziediem sveic atbraucējus.

Viņa ieskrien veikalā. Uz divdesmit dažāda lieluma ekrāniem patlaban nolaižas priekškars ar televīzijas studijas emblēmu.

Taksometra šoferis stāv ar muguru pret Māru un pāri sētai raugās bērnudārza rotaļu laukumā. Pa to ņipriem soļiem tekā meitenīte. Pusceļā viņa apgriežas un pamāj tēvam.

— Uz televīzijas studiju! Ātrāk! — sauc Māra, kaisdama nepacietībā uzzināt, ko Irēne Zālīte darījusi lidostā.

— Nevaru, braucu uz garāžu, — Murjāns salti atbild, bet tad pazīst Māru un laipni atver durvis:

— Lūdzu! Tas taču jūsu nopelns, ka Rasma tikusi bērnudārzā!

Aiz namiem iznirst televīzijas tornis un aug augumā.

* * *

Māra sēž televīzijas studijas tukšajā zālē un skatās filmu.

— Sporta cienītāji kuplā skaitā ieradušies lidostā, lai sagaidītu mūsu izlases vienību, kas guvusi tik spožus panākumus Užgorodā, — stāsta diktors.

Pirmajiem vārdiem atskanot, uz ekrāna parādās Purvīša gaišmatainā draudzene. Ar lielu ziedu pušķi rokā Irēne stāv netālu no pūtēju orķestra. Garām pabrauc motokāpnes un apstājas pie lidmašīnas durvīm. It kā pati atrazdamās lidlaukā, Māra vēro katru Irēnes soli. Lūk, meitene beidzot ieraudzījusi gaidīto. Smaidīdama viņa aizskrien priekšā sporta cienītāju pūlim. Lidmašīnas durvīs redzams — Purvītis.

— Stop! — Māra uzsauc mehāniķim.

Attēls sastingst. Māra paceļ roku.

Kadri atkal sakustas. Nākamajā mirklī Irēnei uz pleciem uzgulst divas cimdotas rokas.

Māra pieceļas un tumsā mēģina sameklēt izeju. Vispirms atdūrusies pret sienu, viņa beidzot izkļūst gaitenī.

— Kur te ir tālrunis?

Aktieris, kas, pēc tērpa un grima spriežot, dodas tēlot kādu viduslaiku varoni, apgriežas un ar spāņu augstmaņa cienīgu žestu norāda uz sienas aparātu.

— Majoru Grigastu! — saka Māra, bet tad apdomājas un noliek klausuli. Vēl par agru priecāties, rokā taču vienīgi pavediena gals, un nav zināms, kā tas atšķetināsies. Viņa nav aizmirsusi saņemto mācību un par savām aizdomām ziņos tikai tad, kad varēs pierādīt tās ar faktiem!

* * *

Taksometru stāvvietā — gara mašīnu virkne. Ceturtais pēc kārtas ir taksometrs ar numuru 24-25 LAK. Šoferis lasa avīzi. Seja paslēpta aiz laikraksta, redz tikai cimdotas rokas.

Uzņēmuši pasažierus, taksometri aizbrauc cits pēc cita. Pienākusi kārta ceturtajai mašīnai. Māra, kas visu laiku ir sēdējusi brīvdabas kafejnīcā pie galdiņa un uzmanīgi vērojusi taksometrus, strauji pieceļas. Nekautrīgi aizsteigusies priekšā kādam pasažierim, kas pat nepagūst protestēt, viņa atrauj taksometra durtiņas un apsēstas blakus šoferim. Tas ir Purvītis.

— Jūs? — Māra izliekas pārsteigta.

— Kāda patīkama nejaušība! — Purvītis laipni pasmaida un iedarbina motoru. — Tieši šodien biju nodomājis aizbraukt pie jums…

Vai atcerējāties ko jaunu par zādzības apstākļiem?… Starp citu, kas jums toreiz bija par pasažieri, kad piebraucāt pie kafejnīcas? — Lūk, jautājums, kas Māru patlaban visvairāk satrauc. Ja izrādīsies, ka jau tobrīd skaitītājs bijis pagriezts uz «kasi», sabruks arī jaunā hipotēze.

— Es taču neesmu slepkava. Tādā miglā vest pasažierus… Gribēju jums tikai pateikties, ka tik ātri atradāt manu mašīnu.

Bet Māru vairs nevar izsist no sliedēm. Viņa atkal ir sagatavojusi Purvītim lamatas:

— Laikam izjaucu jums atvaļinājumu?

— Kur nu, es bez darba nevaru dzīvot. Paciemojos dažas dienas uz laukiem, un pietiek… — Ieraudzījis tālruņa automātu, Purvītis taisās apstādināt mašīnu. — Vienu mirklītī, piezvanīšu draudzenei, lai mani negaida.

— Kāpēc? Jūs taču droši vien vēl neesat tikušies, — Māra šoferi aiztur. — Paņemsim viņu līdzi pa ceļam!

* * *

Kad taksometrs apstājas, Māra atrauj skatienu no Purvīša cimdotajām rokam, kas laiski guļ uz stūres, un palūkojas pa logu. Viņi ir piebraukuši pie frizētavas.

Māra izņem no somiņas spoguli un sakārto matus. Tad viņa pieliecas, lai paceltu zemē noslīdējušo somiņu, bet Purvītis pagūst aizsteigties priekšā. Kad Māra atliecas, mašīnā jau sēž Purvīša draudzene.

— Sveiks, Leon!… Cik jauki, ka esi atbraucis… Paklau, kad tu man beidzot atdosi laikrakstu ar rudens modēm, nu, to pašu, kur rakstīts par mūsu vitafānu?…

— Gan jau, — Purvītis nīgri atbild.

Irēne apvainoti uzmet lupu:

— Ja jau man jāaizbāž mute, tad ar cigareti… Vai jums ir ko uzsmēķēt? — viņa uzruna Māru.

Māra sniedzas pēc Purvīša cigarešu etvijas, kas glabājas atvērtajā cimdu nodalījumā.

Purvītis pasmaida:

— Veca forma ar jaunu saturu. Kopš diviem mēnešiem.

Viņš atver etviju. Tajā ir nevis cigaretes, bet Purvīša vadītāja tiesības.

Mašīna apstājas. Irēne gatavojas izkāpt. Tai pašā mirklī Purvītis ar automātisku kustību pagriež skaitītāja pārslēdzēju. Lodziņā izlec burts «K».

— Piedodiet, pārslēdzu uz kasi, — viņš atvainojas. — Pavisam aizmirsu, ka brauksit tālāk.

Bet arī Māra pēkšņi nolemj izkāpt. Viņa ir uzzinājusi vairāk, nekā bija cerējusi.

* * *

Naktī Māras istabā pa logu iespīd reklāmas ugunis un to atblāzma gulst uz grīdas. Reklāmai ir divi raksti — burti un zīmējums, kas nomaina viens otru.

Māra guļ uz tahtas un, izklaidīgi grozīdama portatīvā uztvērēja slēdzi, raugās gaismas rotaļā. Miegā klusītiņām smilkst Floksītis, kas izstiepies blakām. Māras iztēlē plankumi iegūst citus apveidus.

«Kad Purvītis piebrauc pie kafejnīcas,» meitene skaļi domā, un viņai liekas, ka tā redz Purvīša taksometru piebraucam pie kafejnīcas. Pat miglā var saskatīt, ka mašīnā pasažieru nav. Un, lūk, secinājums: uz grīdas iegaismojas skaitītājs, kura lodziņā redzamas nulles.

«Kad atradām taksometru zem mūsu brezenta…» viņa skaļi risina domu tālāk un iztēle atkal atrodas pagalmā, kur Grigasts un Cencipers, pārmeklējot taksometru, apskata skaitītāju, kas atzīmējis brauciena maksu. Kā tas varēja notikt?

Parādās cimdota roka un pagriež slēdzi. Skaitītājs ar nullēm izdziest, līdzās uzliesmo cits skaitītājs, kurā lasāma summa: 1 rublis 60 kapeikas — un burts «K».

«Piedodiet, pārslēdzu uz kasi,» tumsā skan Purvīša balss.

Un atkal skaitītājs ar nullēm, cimdotās rokas kustība, skaitītājs ar summu un burtu «K». Atkal un atkal tai pašā secībā.

Gaismas rotaļa kļūst arvien straujāka, viss sagriežas vērpetē. Māra aizver acis un domās mēģina rekonstruēt notikumu secību.

Migla. Pie nama Krastmalas ielā 1 piebrauc tikko saskatāma mašīna. Šoferis izslēdz ugunis, mašīnas apveidi izplūst. Parādās cilvēkam līdzīga ēna. Pēc brīža atveras vārti, mašīna uzmanīgi iebrauc pagalmā. Gaiši ir tikai daži logi, bet to gaisma neaizsniedz zemi. Balkoni izskatās kā drūmas klintis. Šoferis ar ierastu kustību pārslēdz skaitītāju uz «kasi». Četras rokas paceļ brezentu, apmaina mašīnas. Vārti aizveras. «Volga» lēnām attālinās.

— Velns, liekas, pārslēdzu skaitītāju uz kasi, — saka šoferis, kuram ir Purvīša balss. — Vajadzētu griezties atpakaļ, — pēc brīža viņš nedroši ieminas.

— Tāda nieka dēļ? — cita balss ironiski iebilst. — Tu laikam domā, ka milicijā sēž ģēniji? Skuķis ar leitnanta uzplečiem, liela muiža!

Šoferis atmet ar roku, kāpina gaitu un ieslēdz starmešus. To gaismā iznirst liela ēka — Farmaceitiskais institūts.

Miglā sāk riet suns.

…Māru uzmodina skaļa riešana. Floksītis dusmojas uz modinātājpulksteni, kas patlaban beidz šķindēt. Logā iespīd dienas gaisma.

— Labrīt, Floksīt! — Māra tīksmi izstaipās un izslēdz uztvērēju. — Vai zini, ko saka mans priekšnieks? «Galvenais ir rūpīga apstākļu noskaidrošana.» Bet izmeklētājs bez fantāzijas ir kā skaitītājs bez taksometra.

Floksītis piekrizdams luncina asti.

— Tu esi muļķis un pielīdējs. Arī skaitītājs vajadzīgs… Noskaidrosim, pārbaudīsim, vēlreiz pārbaudīsim!

* * *

Leju ģimene sēž pie brokastu galda. Māte izņem Mārai no rokas maizes šķēli un pati uzziež biezu kārtu sviesta.

— Kad es vēl strādāju par autobusu kontrolieri…— saka Cencipers, kas sēž uz krēsla malas.

— Varbūt arī jums tasīti kafijas? — Māras māte viņu pārtrauc. — Droši, tā nav dabiskā…

— Paldies, es atnācu dienesta darīšanās… Redzat, — viņš lepni uzrunā Māru, — pēc rūpīgas apstākļu noskaidrošanas, — pašam negribot, Cencipers atdarina majora Grigasta runas veidu, — esmu atklajis personu, kas regulāri apraksta mūsu nama izkārtni.

— Jums ir neapšaubāmas spējas, — Māra saka ar pilnu muti.

Cencipers galanti palokās:'

— Jūsu priekšnieks domā tāpat un tālab ieteicis mani sabiedriskā autoinspektora goda amatam… Šī persona nav neviens cits kā kaimiņu Gusts!

— Vai tiešām? — Māra, kā spēdama, notēlo pārsteigumu. Viņai ļoti negribas sagādāt mazajam nebēdnim nepatikšanas. — Bet vai neesat arī ievērojis, ka labā roka viņam jau kopš divām dienām pārsieta?

— Lūk! — Cencipers paceļ pirkstu gaisā. — Tas ir mans galvenais pierādījums! Jau divas dienas neviens nav notriepis mūsu izkārtni.

— Varbūt īstais noziedznieks grib novirzīt izmeklēšanu uz nepareiza ceļa. Diezgan parasts paņēmiens, lai maldinātu izmeklētāju, — Māra vēl nepadodas.

Bet Cencipers neatzīst nekādus iebildumus.

— Tad nu es gribēju konsultēties, kādus likumīgus soļus… Jūs kā milicijas kriminālnodaļas operatīvā darbiniece… nākamais vārds iestrēdz Cenciperam kaklā. — Tūkstošreiz atvainojos, jūs taču man piekodinājāt…

Māra ierauj Cenciperu savā istabā, bet ir jau par vēlu.

— Georg, vai tu dzirdi?! — māte vaimanā. — Māra strādā kriminālnodaļā, kur darīšana ar bandītiem! Cik tur vajag, lai viņu nosistu… Georg, kāpēc tu nekā nesaki?

Tēvam pārsteigumā izkrīt avīze no rokām.

— Kāpēc tad viņa mums stāstīja, ka strādājot arhīvā? — viņš brīnās. Piepeši vecais vīrs pasviež avīzi gaisā un sajūsmināts sauc: — To es saprotu! Kaujas postenī! Mūsu ģimenē visi…

Bet, Georg, padomā, viņa vēl ir bērns!

— Kaunies, Berta! Atceries, kada tu pati biji… Pag, pag, tūlīt nolasīšu priekšā, — viņš pieiet pie galda un ātri sameklē attiecīgo manuskripta lappusi. Uzliek acenes un svinīgi noskandē: — Biju jau atvadījies no dzīves. Šai mirklī Berta, kurai toreiz bija tikai astoņpadsmit gadu, izņēma no groza paslēpto pistoli un, pirms baltgvardi paguva attapties…

Klausoties mātes sadrūmusī seja apskaidrojas, tajā uzzibsnī pārgalvīgs saules stars.

— Tu vienmēr kaut ko izgudro, — viņa protestē. — Pirmkārt, pistole bija paslēpta manā uzrocī, otrkārt, man toreiz bija tikai septiņpadsmitarpus…

Māras pavadīts, no otras istabas atgriežas Cencipers. Viņš pēkšņi izskatās jauneklīgs un enerģijas pilns.

— Tiks izdarīts!

Atsveicinājies no Māras vecākiem, Cencipers dodas uz durvīm, pusceļā pagriežas un vēlreiz apliecina:

— Vakarā ziņošu par rezultātiem!

— Kas tad nu atkal? — uztraucas Māras māte.

— Dienesta noslēpums, — svinīgi saka Cencipers.

* * *

Māra apmetusies pie tā paša galdiņa, kur sēdēja kopā ar Grigastu. Saldējuma kafejnīca ir tukša, rietošās saules stari zīmē starp galdiem gaišus celiņus. Bufetes pārzine lasa dzejoļus un laiku pa laikam uzmet pārmetuma pilnu skatienu apmeklētājai, kas negrib saprast, ka jau sen laiks kafejnīcu slēgt.

Māra nav pat pieskārusies saldējumam, kas lēnām kūst metāla kausā. Nepacietīgi raudzīdamās durvju virzienā, viņa izklaidīgi šķirsta savu kladi.

Zīmējums tagad aizpilda divas lappuses. Tajā redzams gan Mežulis, gan Irēne, gan Purvītis; taksometrs un tam blakus «Volga» 75-00 LAK, kas brauc pa ceļu, kura galā rakstīts: Užgoroda. Netrūkst arī jautājuma zīmes, kas it kā izsaka Māras šaubas.

Beidzot Cencipers ierodas. No viņa sejas izteiksmes jau iztālēm redzams, ka uzdevums paveikts godam.

— Jums bija taisnība! Kad es vēl strādāju par…

— Biedri Cenciper! — Māra lūdz.

— Labi, labi. Pārbaudīju jusu aizdomas pieaicināta liecinieka klātbūtnē. Tiesā tāds laikam gan nevarētu liecināt, neatbilst ne vecums, ne reputācija, bet šajā gadījumā viņš lieti noderēja…

— Nekā vairs nesaprotu, — Māra ir tuvu izmisumam un jau nožēlo, ka tik svarīgu jautājumu uzticējusi tādam haotiskam cilvēkam.

— Mūsu operācijā iesaistīju… — Cencipers sastomās. — Nu, paņēmu līdzi mazo Gustu. Sagaidījām Purvīša taksometru un braucām. Pēkšņi es viņam uzsaucu: «Brītiņu apturiet, izlaidīšu zēnu laukā!» Un Purvītis tiešām pārslēdza skaitītāju uz «kasi», kaut gan bija pilnīgi skaidrs, ka pats braukšu tālāk.

Māra ir gatava mesties Cenciperam ap kaklu un izlūgties piedošanu par to, ka domās viņu apvainojusi. Bet tūdaļ meitene saprot, ka Cencipera novērojums vēl neko nepierāda. Jāpārliecinās, ka tā nav sagadīšanās.

— Un kā rīkojas Mežulis?

— Mierīgi ļāva Gustam izkāpt un brauca tālāk. Mēs šo izmeklēšanas eksperimentu veicām vēl trijos taksometros, iztērēju divus rubļus divdesmit, bet neviens šoferis nepārslēdza skaitītāju uz «kasi».

— Paldies! — izjusti saka Māra un sniedzas pēc rokas somiņas.

— Nevajag! — Cencipers atgaiņājas. — Cīnīties pret noziedzību tagad ir mans goda pienākums… Un vēl, lūdzu atvainot, man jābrauc pakaļ Gustam, ko pēdējo reizi izsēdināju no mašīnas Pārdaugavā, — viņš pēkšņi kļūst nevaļīgs. — Drīz pavisam satumsīs, zēnam var samesties bail.

Māra pasmaida — Gusts gan nav no bailīgajiem. Un tūdaļ viņai iešaujas prātā, kā pateikties zēnam par palīdzību.

Samaksājusi par saldējumu, Māra steidzas uz mājām. Iekams ieiet sētā, viņa pārliecinās, ka tuvumā neviena nav, izņem no kabatas krītu un, cenzdamās atdarināt Gusta skolniecisko rokrakstu, velk pāri izkārtnei ķeburainus burtus. Tad žigli manās projām — tā tikai trūkst, ka šādā izdarībā pieķertu milicijas darbinieci!

Pēc tam Māra ilgi sēž krastmalas apstādījumos. Garām plūst ļaužu straume, savus ūdeņus uz juras pusi veļ Daugava, tumsā spīguļo kuģu gaitas ugunis, zibšņo bāciņu signāli, sasaucas sirēnu pūtieni. Māra tam nepievērš uzmanību — viņa ir ieslīgusi pārdomās. Atkal un atkal meitene pārcilā faktus, savirknē tos argumentu ķēdē. Beidzot šķiet, ka pat Grigasta analītiskais prāts tajā neatrastu neviena robiņa. Un nu viņa vairs negrib zaudēt ne mirkli - sameklējusi somiņā divas kapeikas, Māra skriešus dodas uz tuvāko tālruņa automātu un zvana priekšniekam uz mājām.

— Pirms divām stundām biedru Grigastu steidzami izsauca, — atbild sievietes balss. — Viņš brīdināja, ka laikam visu nakti būšot pārvaldē.

* * *

Majors Grigasts stāv meža izcirtumā un noskatās putu strūklās, kas veido fantastisku plīvuru. Kad vīri aizmet tukšos ugunsdzēšamos aparātus, skatienam atklājas sadedzis grausts. Brīnumainā kārtā uguns ir saudzējusi kvēpiem pārklāto mašīnas bagāžas nodalījumu, un pēc tā var spriest, ka šeit iznīcināta «Volga».

Grigasts noslauka kvēpus. Kļūst redzama plāksnīte ar numuru 24-25 LAK. Grigasts ilgi tajā noraugās.

Fotogrāfa zibspuldzes uzliesmojumi atkal un atkal izrauj no tumsas viņa domīgā izteiksmē sastingušo seju.

Beidzot Grigasts noliecas un nomazgā rokas strautiņā, kas burbuļo viņam pie kājām.

* * *

Māra atver Grigasta kabineta durvis un pārsteigta apstājas uz sliekšņa. Istabā rīkojas krāsotāji. Caurvējš uzrauj gaisā tapešu driskas, aizcērt ar krītu aptašķīto logu. Vītols, kas, uz kāpnītēm stāvēdams, balsina griestus, sveicienam pieliek otu pie avīžpapīra cepures:

— Raujam divās maiņās, lai saīsinātu biedra majora trimdu.

Beidzot Māra atrod savu priekšnieku bibliotēkā. Uz turieni atnests gan rakstāmgalds ar Grigasta iemīļoto krēslu, gan seifs.

Noguris pēc brauciena uz notikuma vietu, Grigasts sēž zem izbalējuša lozunga «VISS CILVĒKA LABĀ» un pūlas neievērot ne šaha spēlētāju izsaucienus, ne kņadu pie bibliotēkas skapjiem.

Māra piesteidzas pie Grigasta. Taču, pirms viņa pagūst ierunāties, majors jau saka:

— Sēdieties un stāstiet!

— Pēc kārtas un ar visiem sīkumiem… — Māra pasmaida. — Zinu. Kad Purvītis satikās kafejnīcā ar Mežuli, vitafāna zādzība jau bija norunāta. Sākumā bija domāts izmantot ampulu transportēšanai taksometru, bet tad viņi dzirdēja mani stāstām par mūsu «Volgu» un nolēma rīkoties gudrāk. Lai uz Purvīti nekristu aizdomas, taksometru aizveda Mežulis. Bet, iebraucot mūsu pagalmā, pie stūres jau sēdēja Purvītis. Kad Mežulis izkāpa, viņš mehāniski pārslēdza skaitītāju uz «kasi». Pēc tam viņi apmainīja mašīnas un ar mūsu «Volgu» devās uz institūtu. Nākamajā dienā Purvītis paņēma atvaļinājumu un aizveda vitafānu…

Māra izņem no somiņas televīzijas hronikas kadra attēlu un ne bez lepnuma parāda Grigastam Purvīti, kas stāv lidmašīnas atvērtajās durvīs. Tad viņa turpina:

— Purvītis apgalvo, ka bijis uz laukiem. Bet televīzijas žurnālā redzēju viņu izkāpjam no Užgorodas lidmašīnas… No Užgorodas ir divi soļi līdz robežai…

— Jūs redzējāt Purvīti?

— Un arī Irēni Zālīti.

— Šahiņš! — iesaucas kāds no spēlētājiem.

— Iespējams, ka šoreiz bijāt uz pareiza ceļa, bet jūs nākat par vēlu…

— Vai viņš jau apcietināts?

— Pēc dažiem gājieniem — mats! — paziņo tā pati balss.

Grigasts noliek Mārai priekšā apsvilušu cigarešu etviju. Māra to atver. Ieraudzījusi Purvīša vadītāja tiesības, viņa ar pūlēm apspiež izsaucienu.

— Lūk, viss, kas no viņa palicis pāri. Plus daži kilogrami pusapdegušu kaulu. Plus galīgi sadedzis taksometrs, Slepkava benzīnu nav taupījis, — paskaidro Grigasts.

— Padodos, — saka šaha spēlētājs un atbīda krēslu.

* * *

Bibliotēkā ir tikai Grigasts un Māra.

Viņa aizmigusi krēslā. Ik brīdi skatīdamies pulkstenī, kas rāda pirmo rīta stundu, majors pētī pastmarkas. Bet šoreiz tās viņam nesagādā baudu — pārāk liels ir nervu sasprindzinājums. Beidzot viņš pieceļas, apsedz Māru ar savu šineli un pieiet pie šaha galdiņa.

— Jā, bezcerīgs stāvoklis, — Grigasts nomurmina, raudzīdamies uz figūrām.

Par laimi, to pašu nevar attiecināt uz izmeklēšanas gaitu. Protams, būtu pārspīlēti apgalvot, ka jau panākti konkrēti rezultāti, bet zināms darbs ir veikts. Taksometru 24-25 LAK redzējuši gan autoinspektori, gan Purvīša darba biedri, un nevar būt vairs nekādu šaubu, ka mašīnā blakām Purvītim sēdējis Mežulis, tērpies savā melnajā spīdīgajā lietusmētelī. Visvērtīgāko informāciju devis šoferis Murjāns, kas ievērojis Purvīša taksometru nobremzējam Mežuļa mājas priekšā; no mašīnas izkāpuši Purvītis un gaišmataina sieviete, kurā Grigasts tūdaļ uzzīmēja Irēni Zālīti. Tieši uz viņas liecību majors liek vislielākās cerības…

Durvis atveras. Un tūlīt atskan vecākā leitnanta Kļimova skaļā balss:

— Biedri major!

Grigasts pieliek pirkstu pie lūpām un ar galvas mājienu norāda uz Māru.

— Jūsu rīkojums izpildīts, — Kļimovs cenšas ziņot pēc iespējas klusāk. — Atradu un atvedu Irēni Zālīti, kas redzējusi Purvīti īsi pirms tam, kad viņu noslepkavoja. Atļausiet ievest?

Bet Irēne jau pati ir ielauzusies telpā. Viņa piesteidzas pie Grigasta un, tikko valdīdama asaras, kliedz:

— Kas noticis? Vai Purvītim kāda nelaime?

Tikai ar grūtībām Grigastam izdodas viņu nomierināt.

Un nu Irēne sēž apmeklētāja krēslā un stāsta:

— Nesaprotu, kas viņiem pēkšņi lēcies… Purvītis atbrauca man pakaļ uz darbu, viņš to dara bieži, kad strādā otrajā maiņā. Tad devāmies pie Mežuļa pēc laikraksta ar rudens modēm, sen jau biju apsolījusi to savai draudzenei… Jā, ko es gribēju teikt?… Sākumā Mežulis bija ļoti omulīgs, cienāja ar konjaku, — Irēne atceras, ka runā ar miličiem, un aši piebilst: — Nē, nē, Purvītis nedzēra, viņam taču bija taksometrs lejā… Un tad Mežulis piezvanīja pa telefonu… Es tikmēr sāku meklēt laikrakstu, bet viņam tāda nekārtība! Un kas tur par brīnumu, drīz jau būs mēnesis, kopš sieva slimnīcā…

Grigasta dabā nav pārtraukt liecinieku. Tieši brīvā stāstījumā bieži uzpeld detaļas, kurām vēlāk ir liela nozīme. Bet Irēne runā tik juceklīgi, ka jāmēģina virzīt viņu ar jautājumiem.

— Uz kurieni Mežulis zvanīja?

— Laikam taču uz slimnīcu… Jā, jā, viņš teica: «Vai slimnīca? Man, lūdzu, doktoru Herbertu!»

— Un ko viņš sacīja Herbertam? Vai jūs nedzirdējāt?

— Dzirdēju katru vārdu! Ar šo sarunu taču visas nelaimes sākās…

Māra neuzdrošinās elpot. Kā Imants varēja pateikt kaut ko tādu, kas izraisījis tik drausmīgu noziegumu? Nespēdama ilgāk valdīt satraukumu, Māra vaicā balsī, kas atgādina vaidus:

— Kā jūs varējāt dzirdēt Herbertu?

— Kāpēc Herbertu? Viņš taču nepienāca pie aparāta. Mežulis runāja ar kādu citu. Sākumā bija ļoti pārsteigts, pat priecīgs. «Tu pie telefona?» viņš iesaucās. Bet tad laikam dzirdēja satriecošas ziņas, viņa seja pilnīgi pārvērtās. Neko prātīgu viņš vairs nespēja pateikt, tikai murmināja: «Ko?… Ko tu saki?» Beidzot palaida klausuli vaļā un pat nevīžoja to uzkārt. Kad Mežulis atgriezās pie galda, kur sēdējām mēs ar Purvīti, viņš šūpojās tāpat, kā klausule vada galā. Es jautāju, kas noticis, bet šis pat nepaskatās uz manu pusi, tikai caur pieri uzlūko Purvīti, un acis viņam sarkanas kā slepkavam.

— Un viņš visu laiku klusēja?

— Kāpēc? Runāja daudz, bet jēgas bija maz. «Vai tu saproti, ko esi izdarījis?!» — Mežulis kliedza. «Tagad viss pagalam!» Leons mēģināja viņu nomierināt, bet Mežulis nemaz neklausījās. Pēc laba laika viņš beidzot it kā pierima un teica, ka vēl esot jānokārto kāds rēķins. Tad parakņājās skapī, uzvilka savu melno lietusmēteli, man pat likās, ka viņš kaut ko iebāza kabatā. Pēc tam piegāja pie Purvīša un parāva to aiz rokas: «Viss būs kārtībā! Braucam!» Mani viņi bija pavisam aizmirsuši. Kad izskrēju uz ielas, abi jau sēdēja taksometrā. Un, iedomājieties, viņi nepaņēma mani līdz! — Irēnes balss kļūst histēriska. — Kas nu būs?

Grigasts pat neatbild. Viņš jau velk šineli mugurā:

— Braucam! — viņš uzsauc Mārai un Kļimovam. Uz Mežuļa dzīvokli.

* * *

Kāpņu telpā vēl deg elektrība, bet logos jau iespiežas nespodra rīta gaisma.

«Z. Mežulis» — vēstī plāksnīte uz durvīm. Māra jau kuru reizi spiež zvana pogu. Skaņas spokaini atbalsojas tukšajā dzīvoklī. Beidzot atveras kaimiņu durvis.

— Mežuļa nav mājās, — saka pidžamā tērpies pusmūža vīrietis.

Pieķēries tēvam pie biksēm, samiegojies zeņķis ziņkāri lūkojas uz majora Grigasta formas tērpu.

— Vai neredzējāt, kad viņš aizgāja? — Māra jautā.

— Dzirdēju…

— Tētis domā, ka jaunās mājās pietiekot ar vienu radioaparātu visiem stāviem, — zēns pārgudri iestarpina.

— Pievakarē atnāca kaut kādi ciemiņi, — kaimiņš stāsta. — Bet drīz visi kopā aizgāja. Pēc stundas vai pusotras Mežulis atgriezās, kādu laiciņu bija mājās un tad atkal aizgāja. Tā aizcirta durvis, ka mums nobira apmetums. Viņam tāds nelāgs paradums. Kopš tā laika vairs nav rādījies.

— Pasauciet sētnieku! — Grigasts pavēl Mārai.

* * *

Viss liecina par pēkšņu bēgšanu. Skapja durvis ir vaļā, atvilktnes izrautas, to saturs izsvaidīts pa krēsliem. Uz rakstāmgalda — vilcienu saraksts, kurā atšķirta lappuse «Rīga — Simferopole». Blakām netīrs, acīm redzot, nesen lietots bārdas nazis.

Vecākais leitnants Kļimovs iztukšo papīrgrozu. Tāpat kā Grigastam un Mārai, viņam rokās gumijas cimdi. Starp dažādiem papīriem grozā ir saburzīta, ar sacietējušam putām notriepta laikraksta lapa un aploksnes stūris, uz kura redzama sūtītāja adrese.

— Zaharova ielā 7, dzīvoklis 31, — majors Grigasts izlasa un parausta plecus. — Ej nu sazini, kurā pilsētā.

Māra katram gadījumam pieraksta adresi savā kladē.

Majors Grigasts izgludina saburzīto lapu. Tā, izrādās, ir izplēsta no nedēļas laikraksta «Ņedeļa». Zem rudens modes apskata rūpīgi izgriezts kāds raksts.

Plāna putekļu kārta klāj skapja dibenu. Paprāvs četrstūris iezīmē vietu, kur atradies koferis. Majors Grigasts pārlūko drēbes un beidzot izvelk gaismā vecu ziemas mēteli. Viņš pamana atārdītu apkakles vīli.

— Tie paši vecie paņēmieni, — viņš saka. — Aina puslīdz skaidra. Noslepkavojis Purvīti, Mežulis steigā sakravāja koferi, atārdīja mēteli un izņēma atlokā noslēpto krājkases grāmatiņu. Tā, bez šaubām, izrakstīta uzrādītājam, un, spriežot pēc atšķirtā vilcienu saraksta…

— Aizbrauca uz Simferopoli? — ievaicājas Kļimovs.

— Nekur neaizbrauca. Kā mums zināms no Irēnes Zālītes liecības, viņš nekad nepametīs sievu. Domāju, ka viņš slēpjas pie…

Runādams majors pārlapo galda kalendāru. «71457 — doktors Herberts» — rakstīts uz nedēļu vecas lapiņas.

— Tieši to es gaidīju, — majors murmina, atskatīdamies uz Māru.

Bet Māra neklausās. Visu meitenes uzmanību saista priekšmets, ko viņa ieraudzījusi rakstāmgalda atvilktne. Tas ir smaidošais Buda ar pieciem bērniņiem; vienam no tiem nolauzta galva. Māra vēl nav izšķīrusies, kā rīkoties tālāk, kad atskan majora balss:

— Varbūt jūs parādīsit arī man?

Viņš izņem Budu Mārai no pirkstiem un nogroza galvu:

— Atceros, atceros… To taču jums Imants Herberts atveda no Vīnes… Ļoti interesanti! — tad viņš uzlūko Māru, bet tā ar stingu skatienu raugās uz Budu.

— Māra, uzklausiet, draudzīgu padomu: ejiet mājās un liecieties gultā! Rīt jums viss liksies citādi…

Milicijas darbiniekiem nav normēta darba laika. Reizēm, kad izmeklēšanas gaitā iezīmējas lūzums, jāstrādā augam naktīm. Toties dažkārt gadās, ka, gaidot notikumu tālāko attīstību, pat gaišā dienā nekā nevar iesākt. Tāpēc milicijas pārvaldes bibliotēkā vienmēr var sastapt cilvēkus.

Arī tagad plašajā telpā valda rosība. Iegrimuši domās, divi seržanti cīnās par uzvaru kārtējā šaha partijā. Apkrāvis galdu ar biezām grāmatām, neklātienes students kaut ko cītīgi raksta burtnīcā. Viņš grib aizpīpēt, bet, uzrāvis sērkociņu, ierauga plakātu «Pie mums nesmēķē!». Tad pieceļas, pieiet pie sienas, noņem kartona gabalu un, salocījis to kā pelnutrauku, mierīgi aizkūpina cigareti.

Bibliotekāre neko nepamana. Uzlikusi butaforiski lielas raga acenes, meitene iepazīstas ar nupat saņemtu sūtījumu. Pēkšņi viņa paceļ pelēkos vākos iesietu grāmatu un sauc kā vairāksolīšanā:

— Jaunā izmeklētāja rokasgrāmata!

Lasītājos viņpus letes šis paziņojums nerada sevišķu sajusmu. Viens nicīgi pasmīn, otrs saviebjas, trešais atmet ar roku. Atsaucas vienīgi satiksmes regulēšanas dienesta staršina, kuru kuplās bārdas un nepielūdzamās bardzības dēļ pazīst visi pilsētas šoferi.

— Man labāk par mīlestību! To paglabā Anniņai, viņai patīk lasīt par slepkavībām.

Mārai ienākot, staršina smaidīdams dodas viņai pretī.

— A, Māra, tieši laikā! Mums vēl jāizspēlē turnīra partija.

Māra neatbild. Liekas, viņa nekā nedzird un nekā neredz. Liekas pat, ka viņa joprojām nav atkopusies no Mežuļa dzīvoklī saņemtā trieciena. Rakstāmgaldā atrastais Buda, protams, pārliecinās Grigastu, ka Herberts iejaukts vitafāna zādzībā. Kā tad citādi! Arī viņa tā domātu, ja vien nepazītu Herbertu…

Apsēdusies majora krēslā, Māra noliek uz galda mazo ziloņkaula galviņu. Tā smaida savu nevainīgo bērna smaidu. Bet Mārai šis smaids nepielīp. Viņas seja paliek drūma, nomākta, bezcerīgā izteiksmē sastingusi. Beidzot viņa nopūšas un atkal noglabā galviņu kabatā — nav vērts atsākt neauglīgos minējumus!… Labāk mēģināt turēties pie faktiem. Viņa atšķir savu kladi un tūdaļ ierauga pēdējo ierakstu: «Zaharova iela 7, dz. 31.»

— Kur atrodas Zaharova iela?

Iespējams, ka Māra to vaicājusi pati sev, bet visi pagriež galvas uz viņas pusi.

Šaha spēlētāji parausta plecus un atkal pievēršas partijai.

— Pirmā dzirdēšana, — saka neklātnieks un aizdedzina jaunu cigareti.

Šoreiz bibliotekāre to ievēro. Pametusi grāmatas un katalogus, viņa dodas strostēt kārtības pārkāpēju.

Parakņājies planšetē, slaršina atver Rīgas pilsētas izziņu grāmatiņu un pieiet pie Māras.

— Tā jau domāju, ka jūs kaut ko jaucat, — viņa balsī skan gandarījums. — Tādas ielas Rīgā nav!

— Nekur nav, nekur nav… — murmina Māra, piespiedusi pieri pie loga rūts. Lejā plešas pilsētas ielas: bet Māra tām nepievērš uzmanību. Viņas prātu patlaban nodarbina iela, kuras Rīgā nav. — Nē, kaut kur tai jābūt! Un tur dzīvo cilvēks, kas raksta Mežulim vēstules… Zaharova iela, Zaharova iela… — Māras iztēlē iznirst dažādu pilsētu plāni. Maskava, Ļeņingrada, Kijeva. Ielu ir bezgala daudz, un nosaukumu vietā visur jautājuma zīmes. Viņa enerģiski papurina galvu, atvairīdama uzmācīgās vīzijas. — Nē, adrese rakstīta ar latīņu burtiem. Zaharova iela… Kas tas par Zaharovu?

— Ņina, iedod man enciklopēdiju! — Māra lūdz bibliotekārei. — Lielo, burtu «Z»!

Bibliotekāre pieslien kāpnes, uzrāpjas līdz augšējam plauktam un atšķir biezo sējumu.

— Ko tu iesāksi ar Nikolaja Pirmā galma padomnieku? — viņa jautā.

— Kā, vai tad citu Zaharovu nav? — Māra ir vīlusies.

— Veseli trīs. Varu piedāvāt Arhangeļskas mākslinieku Ipolītu Zaharovu, Aizkarpatu partizāņu komisāru Petro Zaharovu, Sibīrijas ceļotāju Semjonu Zaharovu. Diemžēl par brūtgānu neder neviens…

Māra pat nepasmaida. Domās viņa jau atrodas kaut kur tālu prom no šīs telpas.

* * *

Leju ģimeni pārņēmis liels uztraukums — jau vairāk nekā diennakti Māra nav rādījusies mājās. Paēda pusdienas, teicās aizejam uz darbu un pazuda. Vēlu vakarā gan piezvanīja, ka aizkavēšoties, bet kopš tā brīža — ne vēsts.

Sākumā Georgs Leja mēģināja mierināt sievu — operatīvā darbā viss kas varot atgadīties, nu, piemēram, izbraukums uz lauku mājām, kur nav tālruņa. Bet rīta pusē arī viņš kļuva nemierīgs. Galu galā nav taču vairs kara laiki, kad var pārtrūkt sakari.

Brokastīs sieva neko neēda, viņš pats pēc negulētās nakts izdzēra divas glāzes stipras pupiņu kafijas. Citkārt Berta būtu skaļi protestējusi, pierādījusi, ka tā nedrīkst bendēt sirdi, bet tagad viņa klusēja. Un tas veco Leju uztrauca visvairāk. Kaut kas jādara! Nogaidījis vēl vienu mokoši garu stundu, viņš nolēma rīkoties.

Un, lūk, Georgs Leja stāv pie tālruņa. Lielajā atzveltnes krēslā pusguļus atlaidusies Māras māte. Viņas seja iekritusi, acis aizvērtas, uz pieres uzlikts mitrs dvielis. Viņai pie kājām, žēli smilkstēdams, glaužas Floksītis. Ik pēc brīža atskatīdamies uz sievu, Georgs Leja bargi saka:

— Grigast, zvanu jums sievas uzdevumā. Mēs uztraucamies… Kur jūs likāt Māru?

Majora Grigasta pārsteigums ir neliekuļots. Padzirdējis, ka Māra nav pārradusies mājās ne vakar, ne šorīt, viņš pirmajā brīdī pat nespēj iedomāties, kur viņa palikusi. Visloģiskākais izskaidrojums būtu, ka Māra devusies pie Herberta, bet tas taču patlaban sēž apmeklētāja krēslā. Pratināšana sākusies no paša rīta, Herberts ne mirkli nav atstājis milicijas pārvaldi un — to Grigasts ir cieši nolēmis — tik drīz nekur arī neies.

— Hallo, hallo!… — Georgs Leja kliedz vada viņā galā. — Ko jūs klusējat, velns parāvis?… Grigast, kur Māra?

Herberta klātbūtnē majors negrib ielaisties garā sarunā, tāpēc viņš uz labu laimi saka:

— Nomieriniet sievu, nekas ļauns nav noticis. Viņa ir aizbraukusi.

— Komandējumā? — Georgs Leja neatlaižas.

— Ne gluži. Es jums vēlāk piezvanīšu un visu paskaidrošu.

Tie nav tukši vārdi. Lūkodamies Herbertā, Grigasts pēkšņi saprot, kādēļ Māra pazudusi. Viņam pat liekas, ka zina, kur meitene atrodas.

Nolicis klausuli, Grigasts uzšķir Herberta personiskās lietas veidlapu. Viņš meklē kādu «āķīti», lai atsāktu pārtraukto sarunu.

— Biedri major, es jūs lūdzu! — Herberts saka. — Kas noticis ar Māru?

— Visļaunākais, kas milicijas darbiniekam var atgadīties, — Grigasts atbild ar tikko jaušamu smaidu. — Viņa iemīlējusies un pievērsusies pašdarbībai… Bet tagad, — majors atkal kļūst oficiāls, — palūgšu uzgaidīt priekštelpā! Pēc stundas es jūs atkal izsaukšu.

— Tādā gadījumā es pagūtu aizbraukt uz slimnīcu un atbraukt atpakaļ, — Herberts pieceļas.

— Es teicu — priekštelpā! — Grigasts ar uzsvaru atkārto.

Tikko Herberts izgājis, majors piezvana Kļimovam:

— Ievediet ekspertu!

…Majors Grigasts nervozē. Galu galā šis ziloņkaula Buda ir tikai ķēdes loceklis, kas saista Herbertu ar Mežuli. Kāpēc eksperts to tik ilgi pētī? Lai slēptu savu nepacietību, majors ar lieliem iespieduma burtiem uzraksta uz papīra loksnes:

PRATINĀŠANA. IEEJA AIZLIEGTA!

Viņš atkal paveras ekspertā. Tas, iespraudis acī pulksteņmeistara lupu, ar saviem smailajiem pirkstiem aptausta ziloņkaula figūru. Tad pieceļas un pieiet pie loga.

Arī Grigasts pieceļas. Viņš atver durvis un virs plāksnītes «Bibliotēka» piesprauž nupat uzrakstīto paziņojumu. Tad atgriežas. Sirmais eksperts joprojām pētī Budu.

— Nu? — Grigasts viņu skubina.

— Tas pats! — eksperts izdara secinājumu un pamazām iekaist. — Esmu gatavs to apzvērēt tiesā! Ne jau katru dienu mums gadās tādi retumi.

— Pagaidiet! — Grigasts izņem viņam figūru no rokām. — Vai tas nozīmē, ka jūs šo Budu esat jau agrāk redzējis? Mums zināms, ka tas pirms nedēļas atvests no Vīnes.

— No Vīnes? Varbūt. Bet labākajā gadījumā pirms gada. Kopš pērnā oktobra tas stāvēja mūsu komisijas veikalā. Trīs atklātnes aizsūtīju īpašniekam, lai ņem atpakaļ vai pazemina cenu. Kas tad mūsu laikos tērēs naudu par tādu greznuma lietu?

— Tātad Buda nopirkts Rīgā, — Grigasts domīgi saka un savukārt aplūko to ar lupu. Palielinājumā labsirdīgais smaids pārvēršas par smīnu, kas šķiet ņirgājamies par majoru. Grigasts nīgri saviebjas un noliek stiklu.

— Šaubu nav! Es pats brīdināju pircēju, ka galviņa ir nemākulīgi pielīmēta un pēc mazākā satricinājuma atkal nokritīs, bet jaunie jau vienmēr domā, ka viņiem pašiem sava galva uz pleciem…

— Vai jūs pircēju pazītu? — jautā Grigasts.

— Doktoru Herbertu? Noteikti! Viņš varbūt ir labs ārsts, bet no mākslas… — eksperts zīmīgi apklust.

— Paldies! — Grigasts ar ciešu rokasspiedienu atvadās no eksperta un pavēl milicim:

— Ievediet Imantu Herbertu!

Herberts nemaz neizskatās kā sprostā iedzīts noziedznieks, kas ar meliem un liegšanos mēģina glābt savu ādu. Drīzāk otrādi! Sēdēdams Grigastam pretī, viņš izturas kā nevaļīgs apmeklētājs, kas grib ātrāk tik galā ar milicijas birokrātiskajām formalitātēm.

— Kāpēc jūs melojāt, ka esat atvedis dāvanu no ārzemēm? — Grigasts asi vaicā.

Herberts pagroza rokās Budu un parausta plecus:

— Es tikai Rīgā to iedomājos. Vīnē man nebija vaļos skraidīt pa veikaliem. Starp citu, es nekad neesmu Mārai teicis, ka nopirku to Vīnē… Bet kur viņa pati? Kāpēc jūs neatbildat? — Herberts norūpējies jautā.

Grigasts nepagūst atbildēt. Ienāk Kļimovs un noliek viņam priekšā nupat saņemtu telegrammu. Izlasījis īso tekstu, majors pasmaida — tātad viņš nav maldījies. To it sevišķi apstiprina pēdējie vārdi: DOKTORS HERBERTS NAV VAINĪGS — LEITNANTE MĀRA LEJA. Taču mīlošas meitenes aklā ticība savam iecerētajam nedrīkst ietekmēt izmeklēšanas gaitu. Grigasts noglabā telegrammu galda atvilktnē un aizbīda to ciet. Tā vien liekas, ka aizcirstos cietuma durvis.

— Kam jūs nodevāt šo Budu? — Grigasta balss ir pavisam salta.

— Pazaudēju un pat nevaru iedomāties — kur. Man taču ir svarīgākas rūpes, slimnieki jau trīs dienas nesaņem vitafānu… — Herberts pielec kājās un paskatās uz durvju pusi.

— Palīdzēšu jums atcerēties. Vai šos pazīstat? — Grigasts rāda Herbertam trīs fotogrāfijas.

Herberts nevērīgi palūkojas uz ģīmetnēm.

— Nepazīstu, — viņš vienaldzīgi saka, tad paskatās vēlreiz. — Šis te liekas tā kā redzēts, — viņš paceļ Mežuļa attēlu un pēkšņi iesit sev pa pieri: — Bet kur, kur? Tovakar kafejnīcā?… Nē, vēl pēc tam!… Pareizi, tagad atceros… Kad man no ambulances piezvanīja uz kafejnīcu, ka saslimis vācu jūrnieks, es pa galvu pa kaklu izskrēju uz ielas. Gribēju gaidīt tramvaju, bet tad miglā saklausīju motora rūkoņu. Taksometrs! Tā es tikšu visātrāk. Piesteidzos, atrāvu durtiņas un iekāpu.

— «Kāpiet ārā, man jābrauc uz garāžu!» teica šoferis, šis te cilvēks, — Heibērts norāda uz Mežuļa fotogrāfiju. — Viņš runāja tik augstprātīgi, ka saskaitos un laikam pat sāku kliegt: «Man jātiek pie slimnieka! Ātrāk! Uz ostu!»

Šoferis spītīgi paziņoja, ka nekur nebraukšot, un uzbudinājās aizvien vairāk. Tikai tad, kad piedraudēju, ka pasaukšu milici, viņš nikni izmeta pa logu papirosu un ieslēdza ātrumu. Brauca kā uz ugunsgrēku, piecās minūtēs tikām līdz ostai. Iespējams, ka šis Buda man turpat mašīnā izkrita no kabatas.

Grigasts taisās pārgriezt cigareti uz pusēm, tad at met ar roku un iebāž mutē veselu. Viņš izklaidīgi piedāvā cigaretes arī Herbertam, bet tas atsakās.

Izpūtis kuplu dūmu, Grigasts turpina pratināšanu:

— Tātad jūs apgalvojat, ka nekur citur neesat tikušies, ka pat nezināt šā cilvēka vārdu.

Herberts pamāj ar galvu. Viņam jau apnicis atkārtot vienu un to pašu.

— Tad paskaidrojiet, kāpēc pie Mežuļa atradām ne tikai Budas figūriņu, bet arī jūsu tālruņa numuru?

— Kā jūs teicāt, kā viņu sauc? Mežulis? — Pēc īsas klusēšanas Herberts atviegloti uzelpo un iesaucas: — Tagad es visu saprotu! Tas droši vien ir manas pacientes vīrs, tas pats, kas katru dienu zvana pa telefonu un apjautājas par sievas veselību. Bet redzējis es viņu nekad neesmu, domāju, ka arī viņš nezina, kāds izskatos… Jā, Ilona Mežule… Šo sievieti atveda uz slimnīcu pilnīgi bezcerīgā stāvoklī. Glābt viņu var vienīgi vitafāns, bet, ja to neatradīsim… — viņš izteiksmīgi noplāta rokas.

* * *

Grigasts nav maldījies — Māra tiešām atrodas Užgorodā. Pazīdama savu priekšnieku, viņa ir sapratusi, ka tikai fakti to piespiedis ticēt Imanta nevainībai. Tatad jāatrod vitafāns! Purvīša nāve taču nav apgāzusi viņas teoriju. Drīzāk otrādi, varēja pieļaut iespēju, ka pēc slepkavības Mežulis devies uz Užgorodu, lai stātos sakaros ar līdzzinātājiem, saņemtu savu laupījuma liesu. Vai tad citādi viņš būtu sarakstījies ar kādu cilvēku, kas dzīvo Užgorodā, Zaharova ielā!

Māra atsteigusies šurp tieši no lidostas un tagad soļo pa ieliņu, kas ved kalnup. Iela ir šaura un klusa, kā radīta zēnu rotaļām. Arī patlaban uz nelīdzenā bruģa risinās sīva cīņa starp divu pagalmu futbolkomandām. Velti Māra cenšas dabūt no vārtsarga kādu izziņu. Tas tikai nevērīgi parāda ar īkšķi uz augstu dēļu sētu un tūlīt skaļi nokliedz:

— Aizmugure! Aizmugure!

Māra ir sasniegusi vārtus. Nav nekādu šaubu, ka adrese pareiza: «Petro Zaharova iela 7». Pēc ārpuses spriežot, namā vajadzētu būt vismaz piecdesmit dzīvokļiem.

Māra satver rokturi, bet durvis neatver. Nē, šoreiz nedrīkst pārsteigties! Lai kā gribas tūdaļ pārbaudīt savas aizdomas, jārīkojas apdomīgi.

Viņa atkal uzrunā mazo vārtsargu:

— Kur te ir milicija?

Jautājums atstāj graujošu iespaidu. Paķēris savu jaku un cepuri, kas apzīmē iedomātos vārtu stabus, zēns metas bēgt.

— Puikas, šļūcam! — viņš kliedz pilnā balsī. — Atkal sauc miliciju!

Nākamajā mirklī iela ir kā izmēzta.

Māra pasmaida, tad uzdod to pašu jautājumu kādai vecākai sievietei. Piecas minūtes vēlāk viņa jau ir pie skaistas savrupmājas, kuras durvis grezno izkārtne:

«Užgorodas pilsētas milicija».

Aiz dzīvžoga redzama gaiša «Volga». Nepievērsusi tai uzmanību, Māra ieiet namā.

Un tad viņa jau sēž operatīvās daļas priekšnieka kabinetā.

Kapteinis Bratuņs nemaz nelīdzinās majoram Grigastam — viņš ir jauns un stalts. Ar smaidu atdevis Mārai viņas apliecību, kapteinis vispirms uzliek galdā vīnu un cepumus un tikai tad uzsāk valodas:

— Mūsu vīns un jūsu «Volga», tas ir viss, ar ko varu pakalpot… Brīnos, ka esat ieradusies tik ātri, telegrammu nosūtījām tikai šorīt.

— Kas par «Volgu»? — Māra nesaprot.

Kapteinis pieved Māru pie loga:

— Lūk! Vakar atradām mežā, — viņš rāda gaišo «Volgu» ar numuru 75-00 LAK. — Iepriecinošs skats, vai ne?

— Un kā vēl! Ja jūs zinātu, kā tas mani iepriecina! — bet Māra nemaz neskatās uz leju. Viņas prāts jau apsvēris pārsteidzošo jaunumu, kas tik labi iekļaujas hipotēzē par vitafāna zādzību. — Tagad es nešaubos, ka viss būs kārtībā!

— Nekas nav nozagts, varat kaut vai tūlīt sēsties pie stūres un braukt mājās.

— Tieši otrādi, es palikšu… Vai drīkstu pieteikt tālsarunu ar Rīgu?… — Viņa noceļ klausuli; — Rīgu, 71457, pie aparāta Imantu Herbertu…

Māra atšķir savu kladi. Pēdējā zīmējumā tikpat kā nekas nav mainīts, tajā redzami Purvītis, Mežulis, Irēne un «Volga», kas ar vitafānu devusies uz Užgorodu. Zem šī galapunkta Māra pierakstījusi:

«Zaharova ielā 7, dz. 31»?

— Man jāuzzina, kas tur dzīvo.

Kapteinis kā vērtēdams paraugās Mārā, tomēr no jautājuma atturas.

— Varu jums pakalpot, — viņš atnes kartotēku.

— Ārsts, pareizāk sakot, bijušais ārsts Selago. Viņa dēļ kādreiz saņēmu rājienu… Pirms diviem gadiem slimnīcā ievietoja vairākus cilvēkus, kas bija lietojuši ārzemju miega zāles, ar kurām šis ārsts tirgojās. Protams, par fantastiskām cenām.

— Ārsts! Tas noteikti ir viņš!… — Māra ar pūlēm valda satraukumu. — Kāpēc tad dabūjāt rājienu?

— Ārstu ietupinājām, bet cilvēku, kurš atgādāja zāles no Austrijas, tā arī neizdevās notvert. Iespējams, ka viņš vēl šodien staigā pāri robežai.

— Tātad ārsts tagad ir aiz restēm? — Māra vīlusies jautā.

Tālruņa zvans pārtrauc sarunu. Māra aizsteidzas kapteinim priekšā un noceļ klausuli. Kad viņa noliek to atpakaļ, sejā tai lasāmas sāpes, kas pamazām pārvēršas par nelokāmu apņēmību.

— Milicijā… — Viņa murmina.

— Nē, viņu atkal atbrīvoja, — saka kapteinis. — Jau pusgadu skatos viņam uz pirkstiem, bet pieķert pagaidām nevaru.

* * *

Imants milicijā. Tagad viss atkarīgs no viņas. Šī atziņa pamudina Māru nekavējoties doties pie Selago. Velti izklauvējusies, viņa piezvana pie kaimiņu dzīvokļa durvīm. Slaucīdama ziepjainās rokas priekšautā, pusatvērtajās durvis iestājas doktora Selago kaimiņiene.

— Nav, kad es jums saku, — viņa īgni skaidro.

— Doktors aizbrauca uz Ļvovu. Te brauc uz Rīgu, te Ļvovu, bet man tikai jāsniedz izziņas. Vakar arī viens pilsonis ar čemodānu viņu mekleja. Sakumā nemaz nesapratu, ko šis grib — runāja ar ārzemju akcentu…— viņa nopēti Māru no galvas līdz kājām. — Vai jūs varbūt esat tautieši? Viņam bija tāds pats akcents kā jums.

— Kā man?! — Māra iesaucas. — Kāds viņš izskatījās? Man tas ļoti svarīgi! — Māra uzbudināta pasper soli uz priekšu, bet saimniece nelaiž viņu pāri slieksnim.

— Vai es zinu… Katru svešinieku taču nevar uzreiz iekšā aicināt… Un ko tu, cilvēks, te pustumsā saredzēsi?… Bārdas nebija, ūsu arī ne; vai zem cepures pliks pauris, kā to lai uzmin…

— Vai viņam mugurā nebija melns lietusmētelis? — Māra jutas kā mednieks, kas beidzot sadzinis zvēram pēdas.

— Pareizi! Tāds fasonīgs, ar ādas pogām. Laikam ārzemju, pie mums Užgorodā neko tamlīdzīgu neesmu redzējusi.

Nu Māra vairs nešaubās, ka uzvara ir tuvu. Aizbraukusi uz pastu, viņa nosūta savam priekšniekam telegrammu:

MEŽULIS UŽGORODĀ SŪTIET FOTO UN PILNVARAS DOKTORS HERBERTS NAV VAINĪGS — LEITNANTE MĀRA LEJA

Pārliecinājusies, ka telegrāfiste sāk izklaudzināt tekstu, Māra beidzot dodas uz viesnīcu. Bet vismazāk viņa šai mirklī domā par atpūtu — gribas tikai kaut ko ieēst un atkal stāties pie darba.

— Vai jums parādīt istabu? — jautā viesnīcas administrators, sniegdamies pēc slēdzenes

— Lasītavu, ja jums tā ir! — un, nenieka nebēdādama par viņa apjukumu, Māra atsakās no slēdzenes.

Lasītavā viņa palūdz laikraksta «Ņedeļa» komplektu un tūdaļ uzšķir to, ko meklējusi, — numuru ar rudens modes apskatu. Zem tā ievietots raksts, kuru Mežulis tik rūpīgi izgriezis: «Jauna padomju medicīnas uzvara».

Bez jebkādiem sirdsapziņas pārmetumiem Māra izplēš lappusi ar «lietisko pierādījumu» un dodas uz restorānu — pēkšņi viņa atceras, ka jau gandrīz divdesmit četras stundas neko nav ēdusi.

Viesnīcas restorāna lielā zāle ir patukša. Tomēr Māra te tūdaļ jūtas mājīgi — kaut vai tāpēc, ka blakām pie diviem kopā sabīdītiem galdiņiem vecākas sievietes uzraudzībā apmeties pulciņš bērnu. Ņiprai melnmatainai meitenei priekšā nolikta vāze ar ziediem. Grūti saprast, vai šeit ierasts svinēt bērnu dzimšanas dienas restorānā, vai arī šis kolektīvais apciemojums noticis bērnudārza virtuves remonta dēļ.

Gar sienām iekārtotas atsevišķas nišas, kuras citu no citas atdala zemas, ar tautiskiem ornamentiem izrakstītas barjeras. Palmu ēnā trīs mūziķi tautas tērpos iestudē jaunu tango, spēlēdami smeldzīgo melodiju daždažādās variācijās.

Blakus šķīvim un lielai vīna pudelei salmu pinumā Māra noliek Budas bērna smaidošo galviņu, kuru tagad uzskata par kaut ko līdzīgu talismanam. Tad viņa pārlasa informāciju ar virsrakstu «Jauna padomju medicīnas uzvara».

Māra pieceļas, aiziet līdz durvīm, kas ved uz viesnīcas vestibilu. Viņu ieraudzījis, viesnīcas administrators jau pa gabalu sauc:

— Telegrammas nav!

Māra bēdīga atgriežas savā vietā.

— Vēl vienu porciju cepta siera! — viņa pasūta viesmīlim un palūkojas uz Budas bērna galviņu,

Orķestris joprojām atkārto to pašu melodiju. Arī Māras domas joprojām atkārtojas tai pašā secībā:

«Vitafāns… Ārsts, kas sodīts par spekulāciju ar ārzemju zālēm… Kontrabandas ceļš pāri robežai… Mežulis… Vitafāns… Tātad…» — viņa pusbalsī savirknē faktus, un šķiet, ka ziloņkaula galviņa ar vēlīgu smaidu apstiprinātu viņas argumentus.

Vijolnieks beidzot ir atradis melodijai savu interpretāciju, stīgas ieskanas pilnā spēkā. Viņš nokāpj zālē un sāk apstaigāt galdiņus, it kā nesdams brīžiem smeldzīgo, brīžiem gavilējošo dziesmu lociņa galā.

Brīdi tas pakavējas pie bērniem, tad apstājas pie Māras galdiņa.

Māra viņu ne redz, ne dzird. Viņa atjēdzas tikai tad, kad saklausa savu vārdu.

— Pilsone Leja! — stāvēdams atvērtajās durvīs, sauc milicis.

— Beidzot! — Māra metas viņam pretī un nepacietīgi atplēš telegrammu.

UŽGORODAS MILICIJAS PRIEKŠNIEKAM SAMEKLĒT MĀRU LEJU NO RĪGAS UN NODOT KAPEC NO TEVIS NAV NEKĀDU ZIŅU NEKAVĒJOTIES TELEGRAFĒ VAI NEESI SAAUKSTĒJUSIES SILTAS DRĒBĒS IZSŪTĪTAS AR LIDMAŠĪNU ATBILDE APMAKSĀTA UZTRAUCAMIES MĀTE VĒLU SEKMES TĒVS

Pagaidījis, līdz Māra beidz lasīt, milicis ieklepojas:

— Kapteinis jūs gaida. Svarīga dienesta telegramma no Rīgas!

…Jā, šoreiz Grigasts ir rīkojies operatīvi — atsūtījis Mežuļa fotogrāfiju un savu svētību izdarīt kratīšanu. Bet doktora Selago dzīvokļa durvju priekšā kapteinis Bratuņs uzrunā Māru:

— Prokurora sankcija man kabatā. Tikai, lūdzu, padomāsim, kamēr nav par vēlu! Vai esat pārliecināta, ka atradīsim vitafānu?

— Pilnīgi! — un Māra grasās pieklauvēt.

Kapteinis satver viņu aiz rokas:

— Kādi jums pierādījumi?

— Jel saprotiet! — Māra runā ar lielu dedzību. — No šīm zālēm atkarīga desmit slimnieku dzīvība un… viena cilvēka brīvība. — Viņas balss atgūst pirmītējo spēku: — Tāpēc gribu uzņemties jebkuru risku, nevis meklēt papildu pierādījumus.

Saskatījis Māras acīs nesatricināmu apņēmību, kapteinis pats pieklauvē pie kaimiņienes durvīm.

— Jūs nāksit par liecinieci, — viņš saka, uzrādīdams dokumentu. — Jāuzlauž durvis.

— Kāpēc uzlauzt? — kaimiņiene īgni atrūc. — Doktoram nav ko slēpt, dzīvokļa atslēgas viņš vienmēr atstāj pie manis.

…Doktora darba istaba jau pārmeklēta. Tajā nav nekā ievērības cienīga. Tikai rakstāmgalds, kas cieši piebīdīts pie palodzes, ir nesamērīgi liels un masīvs.

Māra noliek uz tā trīs fotogrāfijas.

— Vai pazīstat? — viņa jautā Selago kaimiņienei.

— Nē.

— Vai viens no tiem nav vīrietis melnajā lietusmētelī, kas meklēja doktoru?

— Iespējams… — kaimiņiene arvien vēl ir saīgusi par traucējumu. — Paši redzējāt, cik kāpņu telpā tumšs, pārvaldniekam jau sen vajadzēja…

Istabā ienāk Bratuņs.

— Nevaru jūs iepriecināt, — viņš saka, — vitafānu pagaidām neesam atraduši.

— Vai es neteicu! — doktora Selago kaimiņiene neslēpj savu gandarījumu.

Māras izmisīgais skatiens klīst pa telpu. Katrs kakts izvandīts, viss apgriezts otrādi. Viņa nodur acis un paskatās uz rakstāmgaldu. Zem stikla, kas klāj pulēto virsu, juku jukām salikti kinoaktrišu fotoattēli un no dažādām avīzēm izgriezti raksti par jauniem ārstnieciskiem preparātiem. Drudžaini apsvērdama visas iespējas, viņa vēlreiz pārlūko savādo kolekciju. Pēkšņi kaut kas saista Māras uzmanību — zem kādas fotogrāfijas pavīd laikraksta izgriezuma mala. Taču nevar saprast rakstītā jēgu, jo rindiņām trūkst beigu.

Māra paceļ stiklu, izņem no atloka rakstu. Tā ir informācija par vitafānu, tā pati, kas izgriezta no lappuses ar rudens modes apskatu:

— Vitafāns radīja sensāciju starptautiskajā ārstu konferencē Vīnē. Kāds amerikāņu profesors izteicies, ka, pēc viņa domām, šis medikaments izglābšot tikpat daudz dzīvību, cik iznīcinājusi atombumba, — viņa klusā balsī lasa. — Pateicoties gamma staru iedarbībai, preparāta radioaktivitāte…

Māra apraujas pusteikumā. Tikai pēc brīža, pilnīgi aptvērusi pēkšņi dzimušo domu, viņa atgūst spēju runāt un dara to pilnā balsi.

— Jābūt! — Māra sauc. — Kapteini Bratuņ, es zinu, kā mēs atradīsim vitafānu!…

Pēc pusstundas ierodas kapteiņa Bratuņa izsauktie speciālisti, un doktora Selago darba istabā tūlīt sāk skanēt vienmērīgi tikšķi. Tie plūst no aparāta, ko apkalpo milicijas jaunākais leitnants. Ar Geigera skaitītāju viņš pārmeklē istabu — virza to gar mēbeļu virsu. Tikšķi nepaātrinās, nekļūst skaļāki, mērinstrumenta adata šķiet sastingusi.

Uztvēris Māras bažīgo skatienu, leitnants viņu mierina:

— Ja preparāts tiešām satur radioaktīvas vielas, mēs noteikti to atradīsim.

Leitnants tuvojas logam. Pēkšņi adata sakustas, palecas uz priekšu. Tikpat spēji kājās pielec Māra. Gandrīz vienlaikus pieaug tikšķu temps. Tie kļūst draudīgi, atgādina ložmetēja kārtu.

— Šeit, — gluži lietišķi saka leitnants, norādīdams uz palodzi.

— Jūsu ideja ir zelta vērta! — Māru uzslavē kapteinis Bratuņs.

Un, lūk, rakstāmgalds jau atbīdīts sānis, ir izvilktas naglas, ar kurām bija piesista palodze. Skatienam atklājas šaura, bet dziļa slēptuve. Kapteinis iebāž tajā roku un izvelk dienas gaismā… nevis gaidītās vitafāna ampulas, bet zobu pastas tūbiņas.

— Skaitītājs taču uztaustīja radioaktīvu vielu, — Māra vīlusies saka.

Kapteinis neapmulst — ne reizi vien viņam ir bijusi darīšana ar kontrabandistiem. Viņš atver tūbiņas otru galu un, atdarinādams burvju mākslinieku, izņem no turienes… ampulu!

— Brīnumi! — sauc Māra, un viņas acīs atplaiksnās laime.

— Nav nekādu brīnumu. Tikai pirkstu veiklība, — saka kapteinis.

— Un ticība!… — it kā runādama pati ar sevi, piebilst Māra.

Tālākie notikumi risinās tīri kinematogrāfiskā ātrumā. Pēc desmit minūtēm, sirēnām kaucot, lidlaukā ietraucas milicijas automobilis un nobremzē pie reaktīvās lidmašīnas.

Divi miliči iekrauj lidmašīnā kastes ar ampulām.

Lidmašīna sāk ripot pa betonēto celiņu, tad atraujas no zemes.

Un nu mēs atkal esam Rīgā.

Pa slimnīcas gaiteni skrien medicīnas māsa.

— Vitafāns atrasts! — viņa gavilēdama sauc.

Gandrīz tai pašā mirklī veras palātu durvis.

Profesors Landovskis pieiet pie diagrammas, kurā atzīmē slimniekiem iešļircinātās vitafāna devas. Ailes «7. diena», «8. diena», «9. diena» ir tukšas.

Ailē «10. diena» viņš pašrocīgi ieraksta devu.

Šajā svarīgajā mirklī slimnīcā atrodas arī majors Grigasts. Baltajā uzsvārcī, kuru virs formas tērpa nav izdevies aizpogāt, viņa masīvais stāvs izskatās diezgan dīvains.

Grigasts sēž pie Mežules gultas un cenšas runāt klusi, saudzīgi.

— Kā jūs jūtaties?

— Tagad atkal labi, — viņa saka, sakārtodama matu lenti. — Bet bija brīdis, kad likās, ka visam jau beigas. Toreiz, kad izplatījās baumas, ka vitafāns nozagts…

— Un jūs to pateicāt savam vīram, — beidzot Grigasts saprot slepkavības motīvus.

Mežule uzraušas sēdus:

— Kā jūs to zināt?

— Tas nav svarīgi. Labāk pastāstiet pati, tikai pēc kārtas un ar visiem sīkumiem!

Mežules galva atslīgst uz spilvena. Aizvērusi acis, viņa klusi stāsta:

— Tovakar es laikam izturējos kā ārprātīga. Apgaitā ārsts bija kaut ko ieminējies par iespējamu operāciju, un es zināju, ko tas nozīmē. Slimnīcā taču neko nevar noslēpt — viena paciente jau bija mirusi. Kad sapratu, ka pienākusi mana kārta, pielēcu kājās un izskrēju gaitenī. Piespiedu pieri pie loga rūts un ļāvu vaļu asarām. Tikai pēc brīža sadzirdēju, ka blakus zvana telefons. Neviens nepacēla klausuli. Nez kāpēc iegāju tukšajā māsu istabā un atbildēju. Kāds prasīja pēc doktora Herberta. Pateicu, ka viņa nav, un tikai tad pazinu vīra balsi… Parasti viņš zvana divreiz dienā, lai apjautātos, vai man ko nevajag, viņš mani ļoti mīl… Un pēkšņi vairs nespēju valdīt pār sevi, izkliedzu visu savu izmisumu: par vitafānu, ko nozaguši kaut kādi nelieši, laupīdami man pēdējo cerību. Laikam sarunāju trakas aplamības, jo vīrs bija pilnīgi satriekts, pat nejaudāja sakarīgi atbildēt. Bet es tikai lūdzos, lai brauc man pakaļ — tik un tā taču viss pagalam. Dīvainā kārtā viņš neatbrauca un arī vairs nepiezvanīja. Droši vien būs gadījies izdevīgs brauciens ārpus republikas… — Pēkšņi Mežule ar bažām uzlūko Grigastu: — Sakiet, vai ar viņu kas noticis?

Grigasts klusē.

Atgriezies pārvaldē, viņš liek izsaukt Irēni Zālīti. Pierādījumu ķēdē trūkst tikai dažu sīku posmu, bet majors nešaubās, ka nokļuvis uz pareizā ceļa.

Milicis ieved Irēni. Viņā grūti pazīt sievieti, kas starodama dejoja kafejnīcā, kas taksometrā bezbēdīgi melsa visādus niekus. Un ne tikai tāpēc, ka acis saraudātas, ka lūpas un skropstas nav nokrāsotas, ka krāšņie mati paslēpti zem lakatiņa. Nē, Irēni līdz nepazīšanai pārvērtis tas, ka zudusi pašapmierinātība, kas it kā dzīvinošs gaiss pildīja šo skaistam balonam līdzīgo sievieti.

— Vai esmu apcietināta? —pat viņas balss tagad liekas neskanīga un aizlūzusi.

— To es jums pateikšu pēc mūsu sarunas.

Grigasts runā sausi un oficiāli. Visvairāk viņš patlaban baidās no asaru plūdiem. Pamājis milicim, lai tas iziet, majors bargi saka:

— Runājiet, es klausos!

Irēne tikko spēj izdvest vārdus:

— Es to negribēju… Biedri major, ja es būtu zinājusi…

— Kam jūs ieminējāties par vitafānu — Purvītim vai Mežulim?

Šoreiz Irēne stāsta lietišķi, bez atvirzēm, bez izpušķojumiem. Un Grigasts redz notikumus tā, it kā pats būtu bijis klāt.

Farmaceitiskā institūta gaitenis. Purvītis klauvē pie durvīm, kas apkaltas ar tēraudskārdu. Atveras lodziņš, tajā parādās Irēnes galva. Ieraudzījusi draugu, viņa priecīgi pasmaida.

Purvītis šķiet īgns un nevaļīgs.

— Ko tu te tūļājies! Es taču nevaru stundām ilgi stāvēt dīkā, man plāns jāpilda!

— Vai zini, mums te šodien viss iet pa gaisu, pat jaunas atslēgas pierīkoja. Direktors īpaši piekodināja rūpīgi aizslēgt… Ja tu zinātu, kādas smalkas mēbeles viņam kabinetā!… Un Marija arī atlūdzās agrāk, viņai vēl jātiek pie frizieres. Šovakar taču māsīcai vārdadiena, atceries, tai, kas man apsolīja silona džemperi… Un tagad man vienai jāpieņem vitafāns…

— Kas par vitafānu? — Purvītis nekā nesaprot.

— Par to taču es visu laiku stāstu! — Irēnei liekas neticami, ka cilvēks var būt tik neapķērīgs. — Jaunais preparāts, par ko tagad jūsmo visa pasaule, — viņa pasniedz Purvītim laikrakstu. — Es tūlīt beigšu, tikmēr palasi, te viss smalki izstāstīts. Tikai neaizmirsti atdot, tur ir loti interesants raksts par rudens modēm…

Purvītis vairs neklausās. Lasot informāciju par vitafānu, viņš pēkšņi saspringst un viņa sejā iezīmējas ļauni, varmācīgi vaibsti.

— Ja tev nav sevišķu iebildumu, pagaidām es laikrakstu paturēšu, — pieklājīgais tonis ir krasā pretstatā ar acu izteiksmi.

Viņš ne mirkli nenovērš skatienu no Irēnes, kas aizslēdz durvis un noglabā slēdzeni rokas somiņā…

— Un jūs viņam nekad nedevāt slēdzeni? — vaicā Grigasts, kad Irēne beigusi stāstīt.

— Nekad! — Irēne attrauc. — Direktors taču teica, lai neizlaižot no rokām… Ja jūs zinātu, kā es nobijos, kad man likās, ka esmu to pazaudējusi…

— Kad tas bija?

— Nu, todien, pirms aizgājām uz kafejnīcu. Pēkšņi skatos, slēdzene joprojām somiņā, tikai bija aizkritusi aiz oderes. Un es taču to biju pirkusi gluži nesen! Kas varēja domāt, ka somdari tagad tik slikti strādā…

— Man liekas tieši otrādi — tas bija labi nostrādāts, — saka Grigasts. — Un vainīgi nevis somdari, bet jūsu pašas draugi!

Irēne izskatās galīgi satriekta.

— Man nebija ne jausmas, ka Mežulis ir tāds nelietis, — viņa saka, — vai tad citādi būtu ļāvusi viņam vest sevi uz darbu un visādi apvārdot. Šis laikam tikai gribēja izokšķerēt, vai man nav radušās aizdomas… Tagad jūs mani droši vien apcietināsit?

— Nē, bet tas jūs neatbrīvo no atbildības.

Irēne kāri nolūkojas uz Grigasta cigaretēm:

— Biedri major, vai drīkst?

Grigasts sniedz viņai atvērto etviju un pieceļas, nepārprotami likdams saprast, ka saruna beigusies.

Vakarā viņš to turpina ar Kļimovu — šoreiz jau atkal savā kabinetā, ko pēc remonta grūti pazīt. Tā vien liekas, ka Vītols gribējis visiem izrādīt atgūto dzīvesprieku — sienas klātas ar vasarīgi spilgtām krāsām un izraibinātas ar jautriem rakstiem.

— Nupat biju pie daktera Herberta, — ziņo Kļimovs. — Viņam slimnīcā tik daudz darba, ka nemaz neatliek laika turēt uz mums ļaunu prātu.

Grigasts nospiež cigareti pelnutraukā un domīgi uzlūko vecāko leitnantu:

— Vai jums beidzot ir skaidrs, kā viss norisinājies?

— Tieši tā, biedri major! Sapratis, ka ar vitafānu var labi nopelnīt, Purvītis ierosināja nozagt taksometru, apmainīt to pret Leju «Volgu», ielauzties institūtā un aizvest preparātu uz Užgorodu. Man tikai nav skaidrs, kāpēc Mežulis viņu nogalināja.

Grigasts nopūšas:

— Tas taču izriet no faktiem. Kad Mežulis ielaidās šajā afērā, viņam nebija ne jausmas, ka vitafāns ir viņa mīļotās sievas vienīgais glābiņš. Kad viņš saprata, ka, pašam negribot, kļuvis par sievas slepkavu…

— Piedodiet, biedri major, tātad viņā ierunājusies sirdsapziņa. Pēc jūsu teorijas, Mežulim vajadzēja atnākt uz miliciju un vaļsirdīgi atzīties. Mes ātrāk atrastu vitafānu, un sieva būtu glābta. Kāpēc tad viņš pastrādādāja vēl vienu noziegumu, šoreiz apzinātu slepkavību?

— Jā, šis jautājums arī man nedod miera. Mana hipotēze ir tikai viena no daudzām iespējamām, — Grigasts spiests atzīties. — Baidos, ka galīgo atrisinājumu uzzināsim tikai Užgorodā, kad slepkava būs apcietināts. Un šai sakarā visprātīgākais būtu… — nepabeidzis teikumu, viņš pieceļas.

* * *

Kapteinis Bratuņs cienā Māru nevis ar vīnu, bet ar cigaretēm. Māra ievelk pirmo dūmu un tūdaļ aizrijas.

— Vai jau sen smēķējat? — kapteinis mazliet ironiski jautā.

— Sen, — Māra varonīgi melo, gribēdama radīt nobrieduša cilvēka iespaidu.

— Vai jau sen strādājāt milicijā?

— Sen, — Māra automātiski atbild, — man pat piedāvā paaugstinājumu… — Bet godīgums neļauj melot, un viņa piebilst: — Trīs mēnešus. Un tad? — Māra izaicinoši uzlūko kapteini.

Bratuņa cigaretes pelni nobirst uz Mežuļa fotogrāfijas. Viņš tos norauš ar bezcerīgu žestu.

— Tad viss saprotams. Atkārtoju: mēs apgriezām otrādi visu Užgorodu un apkārtni, vismaz tūkstoš cilvēkiem esam rādījuši Mežuļa fotogrāfiju, bet…

Viņš ir slepkava. Katram slepkavam zeme svilst zem kājām… Kādēļ viņš ir šeit?

— Viņš bija šeit, — kapteinis pārlabo. — Iespējams, tādēļ, lai saņemtu atlikušo maksājumu par nozagto vitafānu.

— Cik ilgi jūs strādājat milicijā?

— Trīs gadus, ja jums nav iebildumu.

— Un tad vēl nezināt, ka cilvēks viņa stāvoklī gatavs atdod pēdējo rubli par savu kailo dzīvību… Mežulis ieradies, cerēdams, ka doktoram Selago ir iespēja pārvest viņu pāri robežai. Kāpēc lai viņš brauktu doktoram pretī uz Ļvovu? Robeža taču ir šeit! Ungārija un aiz tās — Austrija.

— Jūs esat ļoti simpātiska un ļoti stūrgalvīga meitene. Fakti paliek fakti, tur nelīdz nekāda fantāzija, — kapteinis saka, un šai mirklī viņš Mārai ļoti atgādina majoru Grigastu. — Nezinu, vai jūsu Mežulis ir Ļvovā vai Rīgā pie sievas, bet Užgorodā viņa nav.

Pie durvīm kāds pieklaudzina.

— Iekšā! — kapteinis nikni uzsauc.

Ienācēja ir doktora Selago kaimiņiene.

— Tas vīrietis, par kuru jūs interesējaties, — viņa saka, — nupat atkal bija pie manis.

— Dieva dēļ, jūs taču nebūsit izpļāpājusi, ka mēs… — Māru šī iespēja tā šausmina, ka viņa neizjūt nekādu prieku par savu uzvaru strīdā ar kapteini.

Doktora Selago kaimiņiene izslējās. Tagad viņa izskatās galvas tiesu lielāka par salīkušo veļas mazgātāju, kuru Māra bija nesen redzējusi.

— Vai jūs ticat dievam? — viņa noprasa Mārai.

— Kā jūs varat tā jautāt? — Māra nesaprot. — Tikai tāpēc, ka sacīju «dieva dēļ»?

— Un kā jūs varat tā jautāt? Tikai tāpēc, ka mazgāju veļu?

— Piedodiet! — Māra saka. — Vai viņš jau sen…

— Aizgāja? Manuprāt, viņš vēl gaida. — Un viņa pastāsta, kā ieradies negaidītais apmeklētājs:

— Vispirms atnāca pastnieks. Nebiju vēl paguvusi atplēst telegrammu, kad atkal klauvēja. Tūdaļ pazinu viņu pēc lietusmēteļa un uzaicināju gaitenī. Apmeklētājam nemanot, izņēmu no durvīm vaļīgo rokturi un iebāzu kabatā — biju jau izdomājusi, kā viņu aizkavēt.

«Mazu mirklīti,» sacīju «apsēstieties! Man sētā palika veļa.»

Un, pirms viņš paguva atjēgties, aizcirtu aiz sevis durvis. Pēc brīža piebungoju no ārpuses, sameloju, ka man nejauši aizkritušas durvis, un palūdzu atvērt ar slēdzeni, kurai vajadzētu būt uz virtuves galda. Slēdzeni viņš, protams, neatrada. Tad palūdzu, lai paciešas vēl mirkli, jo laikam tā palikusi pagalmā. Un pēc tam skriešus atskrēju šurp.

— Vai tagad jūs ticat, ka viņš ir Užgorodā? — Māra gavilē. — Kam bija taisnība?

— Dzeržinskim, — kapteinis pasmaida, norādīdams uz plakātu virs rakstāmgalda:

«Mūsu varenākais ierocis cīņā pret noziedzību ir plašu tautas masu atbalsts. F. Dzeržinskis.»

* * *

Cenzdamās netrokšņot, doktora Selago kaimiņiene atslēdz sava dzīvokļa durvis. Kapteinis izņem revolveri. To pašu dara arī Māra. Var manīt, ka viņa nav radusi ar to rīkoties.

Istabā viss tūdaļ kļūst skaidrs — logs vaļā, tātad Mežulis aizbēdzis.

— Ko tagad? — jaulā kapteinis.

Māra nomāktā klusē.

— Telegramma! — kaimiņiene pēkšņi iesaucas,

— Vai pazudusi? — vaicā Māra.

— Nē, atplēsta. Tas ir viņa darbs!

IEBRAUKŠU ŠOVAKAR AR ĻVOVAS VILCIENU — SELAGO

Māra un kapteinis saskatās.

Užgorodas stacijā uz perona sapulcējušies parastie sagaidītāji. Vīrieši, kas nezin kāpēc kautrējas atnesto ziedu dēļ un mēģina tos slēpt aiz muguras. Nepacietīgā priekā starojošas sievietes. Bērni, kas, biedēdami vecākus, ik mirkli nolec uz sliedēm, lai paskatītos, vai netuvojas vilciens.

Māra iziet stacijas laukumā, kur stāv melna «Volga» ar taksometra emblēmu. Šoferis, ieraudzījis Māru, it kā nejauši paceļ roku.

Pēc brīža meitene atgriežas savā postenī saldējuma kioska ēnā. Ļvovas-Užgorodas vilciens iebrauc stacijā. Starp lokomotīves riteņiem izšaujas tvaika mutulis, ietīdams vagonus baltos garaiņos. Sastāvs apstājas. No kāpnītēm nolec pavadoņi, izbirst pirmie pasažieri.

Cits pēc cita izkāpj gucuļi krāšņos tautas tērpos, droši vien pašdarbības skates dalībnieki.

Tālruņa automāta būdā stāv kāds vīrs melnā lietusmētelī. Izlikdamies runājam, viņš ar klausuli aizsedz seju. Beidzot šis cilvēks sakustas. Ar cimdoto roku viņš izņem no kabatas avīzi un, tēlodams lasīšanā iegrimušu cilvēku, dodas pie kāda vagona.

Māras nervi neiztur. Viņa metas uz priekšu — mirkli agrāk, nekā milicijas vīri.

Māra jau atrodas blakus cilvēkam melnajā lietusmēteli, izrauj viņam no rokām avīzi.

Avīze nokrīt zemē.

Tas nemaz nav Mežulis. Tas ir Purvītis. Bez ūsām, Mežuļa melnajā lietusmētelī. Bet nenoliedzami Purvītis, nevis rēgs!

— Purvītis! — Māra iesaucas.

Cilvēks, kas gaidīja doktoru Selago, nav slepkava, kuru Māra tvarsta. Tas ir noslepkavotais! Jāceļ trauksme, bet Māra nedabū nevienu skaņu pār lūpām. Tātad — sapratis, ka Mežulis gatavojas viņu nosist vai nodot, Purvītis noslepkavojis savu līdzzinātāju, inscenējis paša nāvi un, lai maldinātu miliciju, novirzījis visas aizdomas uz Mežuli! Un velnišķīgais nodoms gandrīz izdevās…

Purvītis pazīst Māru, apsviežas un ienirst pūlī.

Milicijas darbinieki nepazīst Purvīti — viņiem izsniegta Mežuļa fotogrāfija, pavēlēts apcietināt Mežuli. Purvīti pazīst vienīgi Māra. Bet Māra joprojām stāv kā sastingusi. Tikai tad, kad Purvītis jau nozudis stacijas ēkā, viņa atjēdzas un metas tam pakaļ.

Laukumā pie stacijas Purvītis aši paskatās uz visām pusēm. Viņš ierauga taksometru «Volga», bet tas aizņemts — blakām šoferim sēž kapteinis Bratuņs. Toties piepilsētas satiksmes autobusa vadītāja kabīne ir tukša. Aizmugurē sakāpuši pasažieri, bet šoferis un kasiere vēl kavējas pie kases.

Purvītis pat nepamet skatienu atpakaļ. Projām, tikai projām! Viņš ieraušas kabīnē, iedarbina motoru.

Braucēju ir apmēram divdesmit — daži jaunieši, zemnieces ar bērniem, vecāki vīri ar iepirkumu saiņiem un tukšiem vīna baloniem.

Griezīgi čirkst sajūgs. Purvītis palielina ātrumu un, baidīdams gājējus, drāžas pa šaurajām ielām.

Pagaidām neviens sevišķi neuztraucas — Purvītis nejauši izvēlējies autobusa parasto maršrutu. Jaunieši pat priecājas par pārgalvīgo braucienu.

Bet, lūk, tuvojas pieturas vieta. Daži braucēji paņem savas somas un virzās uz izeju. Purvītis palēnina gaitu, bet, ieraudzījis ielas malā milici, atkal nospiež gāzes pedāli. Viņš gandrīz notriec no kājām sirmgalvi, kuru citiem tikai pēdējā brīdī izdodas paglābt no riteņiem.

— Piedzēries! Apturiet! — spiedz kāda pasažiere.

— Tā var cilvēkus nosist! — kliedz vīrietis. — Slepkava!

Pie priekšpilsētas tirgus Purvītis atkal piebremzē — te visizdevīgāk pamest autobusu un ienirt pūlī. Bet arī šoreiz viņam neveicas. Pretī soļo karavīru rota ar vīstokļiem padusē — acīm redzot, dodas uz pirti. Ja pasažieri cels trauksmi, karavīri metīsies nopakaļ.

Ceļš sazarojas. No kreisās puses tuvojas kravas mašīnas ar kukurūzu. Purvītis izšķiras par labo pagriezienu, kas ved kalnos.

Tagad pasažieriem rodas aizdomas. Vīrietis strādnieka virsvalkā pielec kājās un sāk bungot pa sekurīta starpsienu, kas atdala šofera kabīni. Purvītis pat nepagriež galvu. Arī citi laiž darbā dūres, bet stikls nav sasitams. Izlēkt pa vaļējām durvīm neviens neuzdrīkstas — braucot tādā ātrumā, tas nozīmētu drošu nāvi.

Kalnu ceļš kļūst šaurāks, pagriezieni — asāki. Spējā līkumā autobuss sasveras. Kāda meitene zaudē līdzsvaru un aizstreipuļo līdz stikla starpsienai.

Šofera spoguli Purvītis pazīst Māru. Kamēr viņš stacijas laukumā iedarbināja motoru, tā paguva ielēkt autobusā.

Māras skatiens atduras pret stingajām slepkavas acīm, kas raugās viņā no šofera spoguļa. Pirmoreiz mūžā viņa saprot, ko nozīmē īstas bailes…

Meitene iebāž roku kabatā, satausta pistoli, bet tūdaļ saprot, ka ierocis patlaban ir bezspēcīgs. Ja Purvīti izdotos nošaut, autobuss, traukdamies bez vadības, nogāztos bezdibenī vai ietriektos klintīs.

Purvītis arvien vēl lūkojas Mārā. Viņa acīs uzliesmo jauna izteiksme, kas liekas vēl baismāka par pirmītējo naidu. Purvītis parauj kādu sviru, un nākamajā mirklī ar klusu, draudīgu šņākoņu aizveras pneimatiskās durvis. Pasažieri ir sprostā. Pa labi paceļas klintis, pa kreisi lejup stiepjas akmeņaina nogāze, bet pa šauro asfalta strēmeli joņo autobuss, ko vada ārprātīgais.

Jā, citādi tagad nevar raksturot cilvēku, kas laiku pa laikam meklē spogulī Māras skatienu, lai izbaudītu savu pārākumu. Māra uzlūko pasažierus. Tie sēž bāli, klusi, nekustīgi, ar rokām ieķērušies sēdekļos. Kāds izmisumā mēģina atlauzt durvis, tās nepadodas.

Māra paveras apkārt un priekā gandrīz iekliedzas. Prāvu gabalu zemāk pa šosejas serpentīnu trauc divi motocikli. Milicija! Drīz tie panāks autobusu!

Arī Purvītis pamana sekotājus, bet ātrumu nekāpina. Tieši otrādi, brauciena temps palēninās. Kādu plānu gan izperinājušas viņa smadzenes? Purvīša sejā vairs nav nekā cilvēcīga.

Autobuss sasniedz kalnu pāreju. No šejienes ceļš ved atkal lejup.

Purvītis atver kabīnes durvis. Izlec. Dažus soļus skrien autobusam līdzās. Tad pamāj Mārai ar roku un ienirst krūmos, kas atdala šoseju no nogāzes.

Tikai tagad pasažieri izprot Purvīša nodomu. Šausmu kliedziens pāršalc autobusu. Sievietes piespiež pie krūtīm raudošos bērnus. Kāda vecenīte nometas ceļos un sāk skaļā balsī piesaukt dievu, cita vaimanā, vēl cita klusi kunkst. Arī vīrieši ļaujas panikai — ar sparu metas pret durvīm, mēģina sasist sekurīta logus.

Autobuss ripo arvien raitāk, drīz tas sasniegs ceļa pagriezienu. Tad sāks velties pa nogāzi un sašķīdīs gabalu gabalos… Glābt var tikai brīnums. Brīnums vai arī bremze.

Māra kā hipnotizēta raugās uz bremzes pedāli. Bet starpā ir sekurīta siena.

Ar visu spēku Māra triecas pret to. Talkā nāk kāds vīrietis. Velti!

Aiz muguras skan lūgsnas, vaimanas…

Pagrieziens tuvojas. Arvien ātrāk un ātrāk…

Šajā brīdī, kad no nāves šķir tikai daži desmiti metru, Māra atceras savu pistoli. Viņa izrauj ieroci un raida šāvienu pēc šāviena sekurītā. Ap ložu izsistajiem caurumiem rodas smalku plaisājumu tīkliņi, zibens ātrumā tie izplatās pa visu stiklu. Meitene laiž darbā pistoles rokturi, sekurīts izbirst.

Māra ielec kabīnē un cik spēka spiež uz leju bremzes pedāli.

Spēka nepietiek. Autobuss jau atrodas līkumā, riteņi maļ ceļmalas oļus. Māra izmisīgi griež stūres ratu, izbrauc uz asfalta. Beidzot autobuss apstājas.

Māra izstiepj roku, lai parautu sviru un atvērtu autobusa durvis, bet roka bezspēcīgi noslīgst. Viņa ir ieraudzījusi Purvīti.

Purvītis skrien pa nogāzi, paslīd, krīt, skrien atkal. Motociklisti pašlaik trauc pa kalna otru pusi, tie nevar viņu saredzēt.

Vai tiešām viņam izdosies aizbēgt?

Uz šosejas parādās «Volga» ar taksometra emblēmu. Šoferis pakalpīgi palēnina gaitu. Redzēdams, ka mašīna brīva, Purvītis atrauj priekšējās durvis.

— Uz priekšu! — viņš atkrīt sēdeklī. — Ar pirmo kosmisko!…

Aizmugurē izaug divi stāvi — kapteinis Bratuņs un majors Grigasts, kas bija slēpušies uz grīdas. Pakausī urbjas revolveru stobri.

Purvītis lēnām paceļ rokas.

— Leon Purvīti, — Grigasts noskalda, — jūs esat apcietināts! Jūs nozagāt vitafānu, noslepkavojāt Mežuli, kas draudēja ziņot par zādzību milicijai, un, lai novirzītu izmeklēšanu uz nepareizām sliedēm, inscenējāt savu nāvi.

* * *

Un atkal mēs esam tai pašā vietā, kur sācies šis stāsts, — kafejnīcā. Atkal spēlē orķestris, atkal līksmi apmeklētāji līdz pēdējai iespējai piepildījuši mājīgo zāli. Atkal pie galdiņa aiz dekoratīvās starpsienas sēž Māra un Herberts. Bet šoreiz viņi nav drūmi, rūpju nomākti. Katrs vaibsts, katra kustība un vārds pauž laimi un dzīvesprieku.

— Tu varētu pasūtīt šampanieti, — saka Māra.

— Ko tad mēs svinam?

— Mans paaugstinājums atlikts, Grigasts nolēmis paturēt mani savā nodaļā.

— Tad jau īstā reize beidzot pasniegt dāvanu, —Herberts noliek viņai priekšā ziloņkaula Budu. — Diemžēl galviņas joprojām nav…

— Arī man ir ko dāvināt, — Māra pasmaida un izņem no somiņas Budas bērna galviņu. — Es taču ticu tev arī bez pierādījumiem!

G. CĪRULIS A. IMERMANIS

24-25 NEATGRIEŽAS

1968

Ilustrējis A.Kiršfelds

Content

Cīrulis Gunārs, et al 24-25 neatgriežas

24-25 NEATGRIEŽAS